Murid Pendidikan Khas dari Perspektif Perubatan

Pasukan atau individu dalam bidang perubatan dan kesihatan merupakan kumpulan profesional yang penting dalam membangunkan sistem pelaksanaan pendidikan khas. Pengkategorian Kanak-kanak Berkeperluan Khas (KKBK) dilakukan oleh ahli perubatan berasaskan pada ciri kanak-kanak daripada perspektif perubatan. Kumpulan murid tersebut diklasifikasikan sama ada mengalami ketidakupayaan penglihatan seperti buta dan rabun, ketidakupayaan pendengaran seperti pekak, ketidakupayaan pertuturan seperti lambat bertutur, ketidakupayaan fizikal seperti kudung dan masalah pembelajaran seperti autistik dan sindrom Down atau mana-mana kombinasi ketidakupayaan tersebut seperti buta-pekak serentak.

Pengesahan sama ada seseorang kanak-kanak itu perlu belajar di sekolah pendidikan khas juga dilakukan oleh ahli perubatan dan kesihatan. Menurut Bahagian Pendidikan Khas Kementerian Pendidikan Malaysia (KPM), murid tersebut perlu disahkan atau diperakukan oleh mana-mana pengamal perubatan, ahli optik, ahli audiologi atau ahli psikologi sama ada dalam perkhidmatan kerajaan atau swasta. Ketidakupayaan yang dialami menyebabkan mereka tidak dapat mengikuti pendidikan secara biasa dan ditempatkan dalam aliran dikenali pendidikan khas.

Keadaan fizikal, deria, mental, emosi, sosial, kesihatan atau tingkah laku merupakan ciri-ciri yang dinilai terhadap seseorang kanak-kanak. Kebisaannya, ahli perubatan akan menilai kanak-kanak berasaskan kecacatan/kekurangan yang dimiliki berdasarkan ciri-ciri perubatan. Kemudiannya kanak-kanak tersebut dikategorikan dalam kumpulan KKBK. Sebab-sebab atau punca kecacatan dan kekurangan diberi fokus utama dan cadangan-cadangan untuk mengatasi kecacatan turut diberikan.

Dari segi sejarah, sebelum 1980-an, pendidikan khas di Malaysia bermula dengan memberikan tumpuan kepada kanak-kanak yang mengalami masalah penglihatan dan pendengaran. Kemudian selaras dengan perkembangan pendidikan khas luar negara, pendidikan bermasalah pembelajaran dimulakan pada tahun 1987 yang menjurus kecacatan yang ada kepada kanak-kanak. Konsep kanak-kanak masalah pembelajaran menjurus kepada kanak-kanak yang mengalami kesukaran dan kesukaran mengikuti pembelajaran di kelas kanak-kanak biasa.

Secara spesifik kanak-kanak autisme, terencat akal, kepelbagaian kecacatan, kelewatan pertumbuhan dan perkembangan, gangguan emosi, masalah pembelajaran khusus dan mana-mana kanak-kanak yang tidak boleh mengikuti persekolahan biasa dengan syarat boleh belajar dan mengurus diri sendiri boleh mendaftar di kelas pendidikan khas. Sebelum itu, kanak-kanak tersebut perlu mendapat pengesahan oleh pengamal perubatan, kesihatan dan psikologi melalui borang khas yang mempunyai beberapa aspek penilaian terhadap seseorang kanak-kanak.

Setelah semakan terhadap kanak-kanak yang mengikuti persekolahan dalam “aliran” pendidikan khas dilakukan pada tahun 2015, Bahagian Pendidikan Khas (2015) mengkategorikan murid pendidikan khas seperti berikut:

· Hearing impairments including deafness (Masalah pendengaran/pekak)

· Multiple disabilities (Kepelbagaian kecacatan)

· Orthopedic impairment (Kecacatan orthodopedik)

· Other health impairments (Kecacatan kesihatan lain)

· Specific learning disabilities (masalah pembelajaran khusus)

· Speech or language impairments (Kecacatan pertuturan atau berbahasa)

· Traumatic brain injury (Kecederaan otak traumatik)

· Visual impairments including blindness (kecacatan penglihatan dan buta)

· Developmental delay (Kelewatan pertumbuhan dan perkembangan)

Kanak-kanak ini dilabel atau dikategorikan berdasarkan kecacatan yang dialami oleh mereka. Hal ini bermakna kanak-kanak dikategorikan berdasarkan ciri-ciri umum tertentu yang sama, yang dikongsi oleh kumpulan kanak-kanak tersebut. Sebagai contoh, kanak-kanak yang dikategorikan sebagai bermasalah pendengaran atau pekak berkongsi ciri-ciri ketidakupayaan mendengar bunyi (bahasa atau bukan bahasa) dan bermasalah dalam menggunakan bahasa pertuturan. Pengkategorian tersebut memiliki kelemahan dari segi pelaksanaan pengajaran dan pembelajaran kerana setiap kanak-kanak secara fitrahnya berbeza walaupun dalam kategori yang sama. Perdebatan tentang hal ini masih berterusan kerana mempunyai baik buruknya bukan sahaja dalam melaksanakan pendidikan tetapi terhadap kehidupan kanak-kanak pendidikan khas apabila mereka dewasa kelak.

Umpamanya, kanak-kanak pekak tersebut bukan bermakna mereka mempunyai darjah kepekakan yang sama atau ketidakupayaan menghasilkan bahasa pertuturan yang sama. Ada dalam kalangan kanak-kanak ini yang mempunyai sedikit pendengaran dan boleh menghasilkan pertuturan. Begitu juga dengan kumpulan kanak-kanak yang dikategorikan dalam kumpulan yang lain. Mereka mungkin memiliki persamaan dari segi ciri-ciri umum tetapi tidak sama dari segi ciri-ciri khusus.

Memahami persamaan dan perbezaan ciri-ciri umum dan khusus ini amat penting kerana maklumat ini akan mempengaruhi persepsi masyarakat terhadap pendidikan kumpulan kanak-kanak ini. Kanak-kanak ini berbeza dan mempunyai potensi diri yang berbeza sama ada dari segi inter-kumpulan (kategori kecacatan yang sama) atau intra-kumpulan (kategori kecacatan yang berbeza). Oleh itu, guru seharusnya memberi layanan yang terbaik walaupun berbeza kepada setiap kanak-kanak berdasarkan ciri-ciri jasmani, emosi, rohani dan intelek (JERI) yang ada pada kanak-kanak bagi meningkatkan kualiti pendidikan dan kehidupan masa depan mereka.

Dari perspektif perubatan, kanak-kanak pendidikan khas dilihat sebagai mengalami kecacatan kerana pendekatan perubatan mengutamakan pemulihan atau mengubat kecacatan yang dialami. Umpamanya, usaha terhadap kanak-kanak pekak dilakukan untuk memulihkan pendengaran dan melatih mereka bertutur. Begitu juga dengan usaha perubatan yang dilakukan ke atas kanak-kanak buta adalah untuk memulihkan penglihatan mereka dengan menggunakan pendekatan teknologi perubatan terkini yang pesat membangun dari semasa ke semasa.

Manakala dari perspektif pendidikan pula, kanak-kanak pendidikan khas dilihat sebagai satu kumpulan kanak-kanak yang memerlukan pendidikan yang paling sesuai dengan kebolehan mereka. Oleh itu, mereka yang mempunyai ciri-ciri boleh mengurus diri sendiri dan mempunyai keupayaan untuk menerima pendidikan (educable) seharusnya boleh diterima untuk bersekolah. Dari perspektif pendidikan, antara perkara-perkara yang diberi pertimbangan dalam pelaksanaan pendidikan kepada murid ini ialah:

Wujud perbezaan dari segi matlamat antara perspektif perubatan dengan pendidikan. Perspektif perubatan menekankan kepada pemulihan daripada kecacatan/kekurangan dan pemuliharaan daripada kecacatan/kekurangan yang ada pada seseorang supaya tidak bertambah teruk dengan menggunakan pelbagai kaedah perubatan. Manakala perspektif pendidikan bermatlamat memberi pendidikan sebaik mungkin, yang bersesuaian dengan potensi yang ada pada murid berkeperluan khas dengan mengambil kira bahawa kecacatan yang ada pada seseorang bukan penghalang kepada mereka untuk mendapat dan berjaya dalam pendidikan. Oleh itu, konsep pengubahsuaian kandungan kurikulum dan pembinaan kurikulum baru yang bersesuaian dengan kategori kanak-kanak perlu dilaksanakan.

Sehubungan dengan itu, beberapa istilah digunakan dalam konteks pendidikan yang merujuk pada murid pendidikan khas, yang setiap satu mempunyai konotasi tersendiri seperti berikut:

Secara perbandingan, perkembangan pendidikan khas negara pesat membangun berbanding dengan sebelum 1980-an. Pengaruh negara luar banyak membantu meningkatkan kualiti pendidikan tersebut di samping kesedaran yang berlaku dalam pengurusan pendidikan negara. Peranan masyarakat, terutamanya ibu bapa yang mahu akan anak-anak mereka yang tidak boleh mengikuti persekolahan biasa merupakan “kuasa pendesak” bagi memastikan kualiti pendidikan mencapai hasrat yang digariskan dalam falsafah pendidikan khas negara.

Cahaya yang malap di hujung terowong sudah mulai cerah, anak-anak pendidikan khas sudah dan sedang menikmati pendidikan seperti situasi yang berlaku di luar negara yang disesuaikan dengan kemampuan dan budaya tempatan. Hal ini bertitik tolak daripada banyaknya penglibatan dan termeterainya konvensi yang ditandatangani oleh pemimpin negara dan pemimpin pendidikan. Oleh itu, kewujudan pendidikan khas merupakan satu rahmat bukan sahaja kepada kanak-kanak yang memiliki ciri-ciri pendidikan khas, malah juga kepada warganegara Malaysia yang memiliki pelbagai kebolehan dan bakat. Hak mendapat pendidikan terbuka luas kepada semua kanak-kanak dan situasi ini bertepatan dengan slogan “tiada kanak-kanak tertinggal” dalam usaha mendapat pendidikan.


Raja Muda Perlis Ketuai Program Kayuhan Basikal di Sarawak: Semarakkan Bahasa dan Sastera

Untuk mendapatkan maklumat terkini, ikuti kami melalui Telegram

Kuching – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat mengetuai acara kayuhan basikal bersempena dengan sambutan ulang tahun penubuhan Dewan Bahasa dan Pustaka (DBP) Cawangan Sarawak yang ke-45 di Kuching, Sarawak semalam. Keberangkatan tiba baginda disambut oleh Ketua Setiausaha Politik kepada Premier Sarawak, Encik Fazruddin Abdul Rahman dan Pengarah DBP Cawangan Sarawak, Encik Abang Haliman Abang Julai.

Yang turut serta dalam acara tersebut ialah Timbalan Ketua Pengarah JPA (Operasi), Datuk Ts. Kamel Mohamad, Ketua Perangkaan Malaysia, Dato’ Sri Dr. Mohd Uzir Mahidin, Pesuruhjaya Polis Sarawak, CP Dato Mohd Azman Ahmad Sapri, Panglima 1 Divisyen Tentera Darat Malaysia, Mejar Jeneral Hassan Embong dan Timbalan Setiausaha Kerajaan Negeri Sarawak, Datu Dr. Sabariah Putit.

Program kayuhan tersebut melibatkan kira-kira 100 orang peserta daripada Persatuan Berbasikal Sarawak yang mengiringi baginda dalam kayuhan sejauh 20 kilometer. Program kayuhan berkenaan bermula dari Pustaka Negeri Sarawak dan berakhir di Pejabat DBP Cawangan Sarawak.

Menerusi program tersebut, DYTM Tuanku Syed Faizuddin Putra dan para peserta singgah di Masjid Al-Ghazali sebelum meneruskan kayuhan ke Masjid Al-Abyad, Matang Jaya melalui Kampung Temenggung Haji Gobil, Kampung Semerah Padi, Matang Jaya, Kampung Tupong dan Kampung Lintang.

Program yang dikelolakan oleh DBP Cawangan Sarawak itu mendapat kerjasama daripada Pustaka Negeri Sarawak, Persatuan Berbasikal Negeri Sarawak, Kelab Berbasikal Matang Jaya dan pelbagai agensi peringkat persekutuan serta negeri Sarawak.

Objektif program tersebut adalah untuk mempromosikan peranan, fungsi serta kepentingan bahasa dan sastera kebangsaan sebagai satu daripada elemen teras pembinaan tamadun bangsa dan negara bangsa Malaysia selain menjadi wadah untuk menyebarluaskan dan menyemarakkan bahasa dan sastera serta meningkatkan kepentingan bahasa dalam kalangan masyarakat Malaysia.

Pelibatan kepelbagaian pihak dalam program ini mencerminkan keprihatinan masyarakat dalam memastikan penggunaan bahasa kebangsaan serta pengukuhan sastera mampu dimartabatkan dalam pelbagai bidang di negeri ini.

Sementara itu, DBP Cawangan Sarawak ditubuhkan sejak Januari 1977. Penubuhan DBP Cawangan Sarawak bertujuan untuk mengambil alih Biro Kesusasteraan Borneo yang telah ditubuhkan pada tahun 1959. Dengan pengambilalihan fungsi Biro Kesusasteraan Borneo ini, bermakna DBP Cawangan Sarawak merupakan agensi yang bertanggungjawab sepenuhnya dalam soal pembinaan, pengembangan dan pemartabatan bahasa dan sastera di Sarawak, di samping tugas yang amat penting untuk menyokong perkembangan bahasa dan sastera, iaitu penerbitan dan pemasaran buku terbitan DBP.

Sejak penubuhan itu, DBP Cawangan Sarawak menjadi pusat serta tumpuan para peminat, pengkaji dan khalayak bahasa dan sastera di Bumi Kenyalang. Pejabat cawangan ini menjalankan tugas pembinaan dan pengembangan bahasa dan sastera serta menjalankan tugas penerbitan dan pemasaran buku. Sehubungan dengan itu, DBP Cawangan Sarawak perlu terus bertindak dan berperanan sebagai sebuah organisasi yang mendukung usaha-usaha untuk memasyarakatkan bahasa dan sastera kebangsaan dalam kalangan pelbagai lapisan masyarakat.


Perlis, Tuan Rumah SKAW Tentera Darat Malaysia Siri Ke-33

Kuala Lumpur – Sidang Komander Askar Wataniah (SKAW) Tentera Darat Malaysia Siri Ke-33 Tahun 2022 akan berlangsung selama tiga hari bermula esok hingga 30 Oktober 2022, yang menjadikan negeri Perlis sebagai tuan rumah majlis.

Raja Muda Perlis, Tuanku Syed Faizuddin Putra Jamalullail yang merangkap Komander Rejimen 504 Askar Wataniah memaklumkan bahawa kesemua komander yang datang dari seluruh negara akan memulakan program dengan menghadiri majlis sembah mengadap hormat ke atas Raja Perlis, Tuanku Syed Sirajuddin Jamalullail yang pernah menjadi Komander Rejimen 504 ketika memegang jawatan Tuanku Raja Muda Perlis suatu ketika dahulu dan Raja Perempuan Perlis, Tuanku Tengku Fauziah Almarhum Tengku Abdul Rashid di Istana Arau pada Jumaat malam.

Titah Brigedier Jeneral Tuanku Syed Faizuddin Putra Jamalullail selepas berkenan berangkat menyertai program berbasikal anjuran Me’nate Steak Hub, yakni bermula di Me’nate Steak Hub dan berakhir di pekarangan cawangan restoran berkenaan di The Curve Mutiara Damansara, Petaling Jaya, Selangor.

Keberangkatan tiba baginda disambut oleh Pengarah Me’nate Steak Hub, Azuan Arif Tan Sri Mohd Ariffin. Turut mengambil bahagian ialah Ketua Pengarah Dewan Bahasa Dan Pustaka (DBP), Datuk Abang Sallehuddin Abg. Shokeran.

Mengulas lebih lanjut, hari kedua berlangsungnya program, persidangan SKAW akan diadakan di Bilik Senat, Bangunan Canselori Tuanku Syed Sirajuddin, Universiti Malaysia Perlis (UniMAP) Kampus Alam Pauh Putra dan diikuti pada sebelah petangnya lawatan silaturahim ke kem Tentera Darat DiRaja Thailand tidak jauh dari sempadan Malaysia-Thailand Padang Besar.

Mesyuarat tersebut dipengerusikan oleh Timbalan Panglima Tentera Darat (TPTD) Malaysia, Leftenan Jeneral Dato’ Seri Mohammad Ab. Rahman.

Seterusnya, pada hari terakhir program, komander akan menyertai program istimewa berupa “Explorace” di sekitar Projek Transformasi DiRaja Kampung Nelayan Warna-Warni Seberang Ramai Kuala Perlis bagi berinteraksi dengan masyarakat setempat.

Pada kesempatan yang sama, Tuanku Raja Muda Perlis mengucapkan penghargaan kepada Dato’ Zamri Mohamad dan Kasyaf Bina Sdn. Bhd. yang membiayai kos untuk jemputan persembahan kebudayaan pada jamuan makan pada Sabtu malam dan juga Robin Lim dari Superfruits Valley di Chuping, Perlis yang akan menyumbangkan jus buah ara, serta beberapa buah-buahan segar lain, seperti mulberi, buah ara, buah markisah dan gac hasil produk mereka.


PRU-15: Pelajar Diberi Lima Hari Cuti Pelepasan

Untuk mendapatkan maklumat terkini, ikuti kami melalui Telegram

Kuala Lumpur – Semua pelajar di institut bawah Kementerian Pendidikan Malaysia (KPM) diberi cuti pelepasan bermula 17 hingga 21 November 2022 untuk pulang mengundi bagi Pilihan Raya Umum (PRU) Ke-15 yang diadakan pada 19 November 2022 kelak.

Menurut KPM, pelajar yang terlibat ialah pelajar di Institut Pendidikan Guru, Kolej Matrikulasi, Kolej Vokasional dan Tingkatan Enam.

Semua kelas atau aktiviti yang melibatkan pelajar dalam tempoh tersebut perlu ditangguhkan ke suatu tarikh lain.”

“Tempoh pelepasan ini bertujuan untuk membolehkan pelajar mempunyai masa yang mencukupi untuk membuat perjalanan pergi dan balik ke lokasi pusat pengundian masing-masing.

KPM turut memaklumkan bahawa ketetapan ini juga sebagai tanda sokongan KPM bagi pelaksanaan Undi 18 yang telah diwartakan oleh kerajaan pada 1 Disember 2021 dan berkuat kuasa mulai 15 Disember 2021.


SKAW-33: Raja Muda Perlis Terima Sembah Rejimen 504 Askar Wataniah

Pauh Putra – Rejimen 504 Askar Wataniah menerima keberangkatan tetamu diraja ke Perlis bagi menghadiri Sidang Komander Askar Wataniah (SKAW) Siri 33/2022 bermula pada hari ini dan berakhir pada 30 Oktober 2022.

Raja Muda Perlis, Brigedier Jeneral Tuanku Syed Faizuddin Putra Jamalullail berkenan menerima sembah menghadap Rejimen 504 Askar Wataniah.

Antara tetamu diraja yang menghadiri persidangan tersebut, termasuklah Raja Muda Kedah Brigedier Jeneral Tengku Sarafudin Badlishah Ibni Al Aminul Karim Sultan Sallehuddin (Komander Rejimen 513 AW); Tunku Besar Seri Menanti Negeri Sembilan Brigedier Jeneral Tunku Ali Redhauddin Ibni Tuanku Muhriz (Komander Rejimen 508 AW); Tengku Seri Temenggong Raja Tetengganu Brigedier Jeneral Dato’ Seri Tengku Baharuddin Ibni Al-Marhum Sultan Mahmud Al-Muktafi Billah Shah (Komander (Rejimen 512 AW); dan Tengku Panglima Raja Pahang Kolonel Tengku Amir Nasser Ibrahim Shah Ibni Al-Sultan Abdullah Ri’ayatuddin Al-Mustafa Billah Shah (Komander Rejimen 505 AW).

Persidangan ini dipengerusikan oleh Timbalan Panglima Tentera Darat Malaysia, Leftenan Jeneral Datuk Seri Mohammad Ab Rahman. Turut serta ialah Asisten Panglima Pasukan Simpanan, Mejar Jeneral Datuk Hamdan Haji Ismail.

Mengulas lanjut, raptai penuh diadakan di sekitar Projek Transformasi DiRaja Kampung Nelayan Warna-Warni di Seberang Ramai Kuala Perlis pada sebelah petangnya dan di Istana Arau pada malam semalam.


PRU-15 Mengutamakan Generasi Z?

Gendang Pilihan Raya umum ke-15 (PRU-15) yang dipalu menyebabkan mana-mana parti politik kini berada dalam keadaan bersiap sedia untuk menghadapi sebarang kemungkinan. Hampir semua jentera kepartian kini menggunakan formula masing-masing untuk meraih kemenangan bagi membentuk kerajaan.  PRU15 dijangka berlangsung dalam keadaan sengit kerana pertandingan pada kali ini melibatkan empat penjuru, iaitu Barisan Nasional, Perikatan Nasional, Pakatan Harapan dan Gerakan Tanah Air. Boleh dikatakan majoriti rakyat yang akan menentukan pemilihan kelak untuk menerajui kerajaan datangnya daripada generasi Z dan generasi Y.

Generasi Z kini memainkan peranan penting dalam menentukan kemenangan mana-mana gabungan parti yang akan bertanding dalam PRU-15. Statistik kependudukan Malaysia kini menunjukkan bahawa terdapat 32.6 juta orang penduduk Malaysia. Daripada jumlah itu, hampir 70 peratus penduduk Malaysia ialah kaum Bumiputera diikuti oleh kaum Cina (23 peratus) dan kaum India (tujuh peratus). Analisis menunjukkan bahawa generasi Z yang berumur 25 tahun ke bawah merangkumi jumlah yang besar daripada keseluruhan penduduk Malaysia, iaitu sebanyak 25 peratus. Kajian menunjukkan bahawa hampir 80 peratus generasi Z ialah kaum Bumiputra, manakala kaum Cina (15 peratus) dan sebanyak lima peratus pula diwakili oleh kaum India.

Generasi Y merangkumi sebanyak 26 peratus daripada keseluruhan penduduk Malaysia dan berumur antara 26 tahun hingga 41 tahun. Generasi Y menunjukkan bahawa hampir 70 peratus diwakili oleh kaum Bumiputra, diikuti oleh kaum Cina sebanyak 23 peratus dan kaum India sebanyak tujuh peratus. Manakala generasi X pula merangkumi 18 peratus daripada keseluruhan penduduk Malaysia, iaitu 60 peratus terdiri daripada kaum Bumiputera diikuti oleh kaum Cina sebanyak  30 peratus dan India sebanyak  10 peratus yang berumur antara 42 tahun hingga 57 tahun.

Pengenalan dunia pendigitalan dan kecerdasan buatan ke dalam konteks politik negara memberikan satu perubahan radikal ke atas paradigma perspektif politik dalam kalangan generasi Z. Generasi Z kini merupakan bilangan terbesar yang bakal menentukan momentum perubahan politik di negara ini. Kajian menunjukkan bahawa 52 peratus generasi Z diwakili oleh kaum generasi Y (48 peratus) diikuti oleh generasi X (45 peratus). Situasi ini menunjukkan bahawa produk segmen politik generasi Z ini tidak lagi terikat dengan politik lama, iaitu politik etnik, politik agama dan politik baharu. Hampir 80 peratus generasi Z tinggal di bandar, mempunyai sekurang-kurang berpendidikan diploma dan mempunyai pengalaman berhubung dengan dunia ekonomi GIG.

Yang menariknya, majoriti generasi Z pada hari ini lebih melihat kepada segmen produk politik rasional baharu yang terdedah dengan dunia politik media baharu. Walau bagaimanapun, sebahagian besar daripada mereka kurang berminat dengan politik dan lebih terarah kepada dunia tersendiri dalam kumpulan media baharu. Mereka tidak lagi terikat dengan dunia secara fizikal dan perbincangan tentang situasi yang berlaku di negara ini adalah lebih luas dan terbuka berbanding dengan generasi Y dan generasi X. Bukan mudah untuk membawa satu nada yang seiring dengan pemikiran generasi Z dalam erti kata mempunyai persamaan sokongan parti ke atas parti tertentu. Masing-masing dalam generasi Z ini terarah kepada luahan sebagai netizen yang mampu membina sebuah dasar kerajaan tanpa disedari oleh ahli Parlimen yang dilantik sebagai ahli badan legislatif.

Kerasionalan politik generasi Z juga tidak sama dengan politik rasional yang dihujahkan oleh para sarjana Barat disebabkan generasi Z mempunyai kepelbagaian pengisian rasional politik yang ada kalanya bercampur dengan politik konvensional. Percampuran ini membawa kepada satu lagi konsep baharu dalam politik rasional di negara ini. Kerasionalan generasi Z dalam melihat satu pandangan politik mereka dalam dunia tersendiri turut dikongsi bersama dalam dunia alam maya. Perkongsian di alam maya jauh lebih luas dan tidak terbatas dalam dunia pergaulan dalam kalangan generasi Z. Situasi ini seolah-olah menggambarkan dalam teori domino bahawa satu cetusan pandangan bakal memberikan impak kepada mereka yang terlibat dalam dunia perkongsian alam maya yang menjangkaui ratusan mahupun ribuan perkongsian dalam hanya tempoh satu minit.

Berbanding dengan politik baharu yang digunakan sejak tahun 1999 sehingga wujudnya satu konsep Malaysia Baharu pada tahun 2019 adalah jauh berbeza daripada politik rasional. Politik baharu menekankan konsep tadbir urus kerajaan yang berintegriti dan berakauntabiliti. Namun begitu, dalam konsep politik rasional ini menekankan keupayaan kerajaan dalam memenuhi aspirasi rakyat yang sedang melalui beberapa krisis seperti ekonomi dan kehidupan. Hal ini memerlukan satu fokus tindakan kerajaan dalam merangka dasar yang lebih fleksibel dengan berusaha untuk menyelesaikan isu-isu semasa yang melingkari kehidupan rakyat terutamanya melibatkan generasi Z. Disebabkan hal itu, pelbagai kaedah digunakan oleh kerajaan pada hari ini dalam menyempurnakan tugasan kepada rakyat dan tidak lagi berdasarkan kepada satu kaedah dalam mencari penyelesaian.

Sejak tahun 2016, sebanyak 95 peratus penduduk Malaysia mendapat liputan Internet 3G dan 64 peratus pula mendapat liputan Internet 4G. Pada masa ini, boleh dikatakan hamper 95 peratus  penduduk Malaysia menikmati liputan Internet 4G ke atas. Generasi Z merupakan generasi pertama yang mendapat kemudahan liputan Internet 3G ke atas berbanding dengan generasi X dan generasi lain. Malahan Generasi Z dikatakan sebagai generasi yang mula diperkenalkan teknologi telefon android dan kemudahan liputan Internet seawal usia kanak-kanak lagi. Pendedahan kepada telefon android ini hampir meliputi 99 peratus keseluruhan generasi Z dengan capaian Internet melebih 95 peratus. Situasi ini menyebabkan keseluruhan generasi Z menjadi pengguna tegar media sosial baharu seperti Facebook, Tiktok, Instagram dan lain-lain. Buat pertama kali boleh dikatakan keseluruhan kehidupan generasi Z adalah dalam dunia media sosial yang mempunyai kumpulan interaksi sosial tersendiri tanpa mengenal sempadan sehingga menyebabkan mereka merasai pengalaman perubahan politik yang berlaku antara zaman kejatuhan BN pada tahun 2018 sehinggalah kepada pemerintahan zaman PH selama 22 bulan. Generasi Z juga merasai kehidupan buat pertama kali pemerintahan kerajaan Malaysia bukan di bawah BN dan melihat sendiri manifesto yang dijanjikan oleh PH sebelum PRU-14.

Generasi Z merupakan generasi yang mempunyai kesedaran dalam isu politik negara terutamanya krisis politik, ekonomi dan sosial yang berlaku sejak 9 Mei 2018. Generasi Z juga diberikan ruang untuk terlibat sebagai pengundi buat pertama kali selepas Akta Undi 18 tahun ke atas dilaksanakan. Malahan Akta Pembangunan Belia dan Persatuan Belia juga dirombak dengan mengumunkan golongan belia ialah golongan yang berumur 30 tahun ke bawah. Hal ini bermakna keseluruhan umur generasi Z memainkan peranan yang amat besar dalam masa depan politik negara kelak.

Generasi Z secara ringkasnya dipengaruhi oleh empat faktor, iaitu keterlibatan dalam dunia elektronik, berpendidikan, bersifat keusahawanan ekonomi GIG dan mempunyai daya kuasa sebagai pengkritik yang proaktif. Sebarang aktiviti politik masa kini dianggap sebagai realiti sebenar yang akan terpampang dalam dunia media sosial baharu. Maka, parti politik masing-masing perlu memperkasakan kepolitikan generasi Z yang merupakan aset dan tunjang utama masa depan politik di negara ini.

Dr. Iskandar Hasan Tan Abdullah, Pensyarah Kanan di Fakulti Sains Pentadbiran dan Pengajian Polisi, UiTM Kelantan.


Raja Perlis Menerima Sembah Mengadap Komander Askar Wataniah Sempena SKAW

Untuk mendapatkan maklumat terkini, ikuti kami melalui Telegram

Arau – Raja Perlis, Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis DYMM Tuanku Tengku Fauziah Almarhum Tengku Abdul Rashid berkenan menerima sembah mengadap Komander-komander Askar Wataniah Siri 500 bersempena dengan Sidang Komander Askar Wataniah (SKAW) bermula semalam sehingga Ahad ini.

Antara tetamu diraja yang berangkat mengadap Raja Perlis dan Raja Perempuan Perlis ialah Raja Muda Kedah Brigedier Jeneral Tengku Sarafudin Badlishah Ibni Al Aminul Karim Sultan Sallehuddin (Komander Rejimen 513 AW), Tunku Besar Seri Menanti Negeri Sembilan Brigedier Jeneral Tunku Ali Redhauddin Ibni Tuanku Muhriz (Komander Rejimen 508 AW), Tengku Seri Temenggong Raja Terengganu Brigedier Jeneral Dato’ Seri Tengku Baharuddin Ibni Al-Marhum Sultan Mahmud Al-Muktafi Billah Shah (Komander (Rejimen 512 AW) dan Tengku Panglima Raja Pahang Kolonel Tengku Amir Nasser Ibrahim Shah Ibni Al-Sultan Abdullah Ri’ayatuddin Al-Mustafa Billah Shah (Komander Rejimen 505 AW).

Baginda berdua turut meraikan kesemua tetamu undangan pada Majlis Santapan DiRaja di Balai Bankuasi Istana Arau dan turut dihadiri oleh anakanda-anakanda Tuanku Raja Muda Perlis, iaitu Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra Jamalullail.

Persidangan ini dipengerusikan oleh Timbalan Panglima Tentera Darat Malaysia
Leftenan Jeneral Datuk Seri Mohammad Ab Rahman. Turut serta dalam majlis ini ialah Asisten Panglima Pasukan Simpanan Mejar Jeneral Datuk Hamdan Haji Ismail.

SKAW Siri ke 33/2022 ini dikoordinasikan dan diterajui oleh Komander Rejimen 504 Askar Wataniah, iaitu Raja Muda Perlis Brigedier Jeneral Tuanku Syed Faizuddin Putra Jamalullail.


SKAW Siri ke-33/2022 Berlangsung dengan Jayanya

Pauh Putra – Sidang Komander Askar Wataniah (SKAW) Siri ke-33/2022 yang dianjurkan oleh negeri Perlis melalui Rejimen 504 Askar Wataniah berlangsung dengan jayanya di Dewan Senat, Bangunan Canselori, Kampus Alam Universiti Malaysia Perlis (UniMAP) Pauh Putra, semalam.
Antara komander yang terlibat merupakan hos persidangan pada kali ini ialah Raja Muda Perlis Brigedier Jeneral Tuanku Syed Faizuddin Putra Jamalullail (Komander Rejimen 504 AW), Raja Muda Kedah Brigedier Jeneral Tengku Sarafudin Badlishah Ibni Al Aminul Karim Sultan Sallehuddin (Komander Rejimen 513 AW), Tunku Besar Seri Menanti Negeri Sembilan Brigedier Jeneral Tunku Ali Redhauddin Ibni Tuanku Muhriz (Komander Rejimen 508 AW), Tengku Seri Temenggong Raja Terengganu Brigedier Jeneral Dato’ Seri Tengku Baharuddin Ibni Al-Marhum Sultan Mahmud Al-Muktafi Billah Shah (Komander (Rejimen 512 AW) dan Tengku Panglima Raja Pahang Kolonel Tengku Amir Nasser Ibrahim Shah Ibni Al-Sultan Abdullah Ri’ayatuddin Al-Mustafa Billah Shah (Komander Rejimen 505 AW).

Persidangan ini dipengerusikan oleh Timbalan Panglima Tentera Darat Leftenan Jeneral Datuk Seri Mohammad Ab Rahman dan diiringi Asisten Panglima Pasukan Simpanan Tentera Darat Mejar Jeneral Datuk Hamdan Haji Ismail. Dalam ucapan pembukaan beliau, Datuk Seri Mohammad berharap semoga Askar Wataniah akan terus relevan seiring dengan perkembangan Tentera Darat Malaysia berdasarkan Pelan Pembangunan Jangka Panjang Tentera Darat iaitu Army For Next Generation (ARMY 4NEXTG) dan Pelan Strategik Hala Tuju Askar Wataniah 2022-2023.

Para komander turut dipersembahkan dengan persembahan tarian perang penuh bersemangat oleh anggota kadet Pasukan Latihan Pegawai Simpanan (PALAPES) Tentera Darat UniMAP, lawatan ke Galeri DiRaja Bangunan Canselori Tuanku Syed Sirajuddin, demonstrasi produk reka cipta UniMAP dan persembahan kesenian bertenaga oleh Pusat Kebudayaan UniMAP bersama-sama Majlis Perwakilan Pelajar (MPP) universiti.

Pada akhir sidang tersebut, semua komander meluangkan masa mengunjungi Perpustakaan Tuanku Syed Faizuddin Putra UniMAP yang dilengkapi dengan pelbagai kelengkapan canggih dan moden yang disediakan di universiti awam tersebut yang telah mencecah 21 tahun usia penubuhannya.


Pendidikan Antirasuah di Malaysia: Bilakah Perlu Bermula?

Sejak akhir-akhir ini, tumpuan rakyat tertumpu pada keputusan Mahkamah Persekutuan ke atas tokoh tertentu yang terbabit dengan kes rasuah yang pernah menggemparkan Malaysia. Kes ini bukanlah kes terakhir yang melibatkan individu ternama di negara ini kerana selepas ini akan ada lagi individu-individu berprofil tinggi yang akan berhadapan dengan hukuman yang terkait kes rasuah. Fenomena ini sangatlah menyedihkan kerana individu yang menjadi tokoh berpengaruh di negara ini seharusnya menjadi contoh bagi rakyat Malaysia terutamanya terhadap golongan muda selaku generasi penerus kepimpinan di negara ini.

Fenomena rasuah di Malaysia telah lama wujud, iaitu baik dalam skala kecil mahupun besar. Perbuatan rasuah ini berlaku hampir di semua sektor melibatkan institusi kerajaan mahupun swasta. Fenomena ini menjadi budaya buruk yang boleh merosakkan akhlak generasi muda serta meruntuhkan negara pada kemudian hari. Banyak kes rasuah di dunia melibatkan tokoh dan pimpinan negara sehingga membawa kepada kehancuran negara dan kesusahan hidup rakyatnya. Bagi mencegah agar Malaysia tidak menuju ke arah kerosakan, maka pencegahan perlu dilakukan sejak awal. Satu daripada cara untuk mencegah meluasnya budaya rasuah di Malaysia adalah dengan mereformasikan sistem pendidikan, baik secara formal mahupun informal.

Jawatankuasa Khas Kabinet berkaitan dengan antirasuah telah memutuskan supaya kursus Integriti dan Antirasuah menjadi kursus wajib di seluruh Institusi Pengajian Tinggi (IPT) bermula  pada tahun hadapan. Timbalan Ketua Pesuruhjaya (Pencegahan) Suruhanjaya Pencegahan Rasuah Malaysia (SPRM), Datuk Seri Norazlan Mohd Razali mengatakan bahawa kursus ini akan menjadi subjek yang sistematik dan berstruktur untuk pemahaman pelajar mengenai rasuah dan membantu memberikan kesedaran kepada pelajar untuk tidak meminta rasuah dan tidak memberikan rasuah kepada mana-mana pihak. Kursus ini sangat penting bagi pelajar kerana banyaknya godaan yang wujud dalam dunia pekerjaan dan tekanan kehidupan selepas menamatkan pengajian kelak yang mungkin menyebabkan pelajar-pelajar ini mudah terperangkap dalam jerat rasuah.

Usaha kerajaan ini sangat dihargai kerana rakyat mengharapkan budaya rasuah di Malaysia akan semakin berkurangan, sekali gus lenyap pada masa akan datang. Berkaitan dengan pelaksanaan kursus antirasuah di IPT, pertanyaan besar yang muncul termasuklah berkaitan dengan tahap keberkesanan kursus yang hanya diberikan selama satu semester di IPT. Adakah kursus tersebut mampu menimbulkan kesedaran dan mengubah perilaku pelajar terhadap rasuah kerana tempohnya yang pendek?

Berdasarkan data daripada SPRM, didapati sebanyak 275 orang belia yang berusia dalam lingkungan 18 hingga 30 tahun ditahan atas kesalahan rasuah membabitkan 231 orang lelaki dan 44 orang wanita sejak 2020. Sebanyak 151 orang belia dituduh di mahkamah atas kesalahan memberi, menerima dan lain-lain kesalahan berkaitan rasuah dengan membabitkan 11 orang berusia dari 18 hingga 23 tahun, dan 140 orang berusia dari 24 hingga 30 tahun. Keadaan ini sangat membimbangkan bagi sebahagian besar rakyat  kerana masa depan negara kita bergantung kepada golongan ini. Sekiranya generasi muda yang terjatuh dalam jenayah rasuah maka dapat dibayangkan keadaan masa depan Malaysia kelak.

Proses pendidikan dan penanaman kefahaman antirasuah merupakan suatu proses yang panjang. Sehubungan dengan itu, tahap keberkesanan kursus antirasuah pada peringkat pengajian tinggi mungkin boleh ditambah baik dalam mengubah minda dan sikap pelajar terhadap rasuah. Para pelaku rasuah semasa ini menyedari bahawa perilaku tersebut adalah salah, tetapi mereka tetap terus melakukannya. Hal ini menunjukkan terdapat perkara yang tidak kena dengan sikap dan minda mereka. Oleh itu, adakah kursus selama satu semester tersebut mampu mengubah keadaan ini?

Proses pendidikan antirasuah sebaik-baiknya perlu diajarkan secara berperingkat, iaitu sejak peringkat sekolah rendah sehingga ke tahap pengajian tinggi. Pada peringkat tadika, kanak-kanak telah diajarkan asas nilai-nilai moral seperti perbuatan baik atau buruk, dan perkara yang benar atau salah. Asas nilai moral ini akan menjadi dasar pembelajaran pendidikan kursus antirasuah pada peringkat pendidikan yang selanjutnya. Sekiranya pendidikan antirasuah ini diajarkan sejak sekolah rendah, maka apabila mereka menyambung pelajaran sehingga ke peringkat pengajian tinggi, kursus ini akan menjadi mantap dan dapat memberi pengukuhan terhadap sikap antirasuah sehingga dapat menjadi budaya yang wujud dalam diri setiap pelajar di Malaysia. Kejayaan program pendidikan antirasuah ini menjadi tanggungjawab bersama Kementerian Pendidikan Malaysia (KPM), Kementerian Pengajian Tinggi (KPT) dan Suruhanjaya Pencegahan Rasuah Malaysia (SPRM). Integrasi daripada ketiga-tiga institusi tersebut akan memperkukuh dan memperkasakan proses pendidikan antirasuah dalam kalangan pelajar pada masa hadapan.

Kejayaan proses pendidikan antirasuah ini dipengaruhi juga oleh kematangan tahap perkembangan moral dan kognitif pelajar, serta kaedah pengajaran yang digunakan. Dua orang pakar Psikologi ternama, Jean Piaget dan Lawrence Kohlberg mendakwa bahawa perkembangan moral manusia bersifat universal, bermaksud semua individu tanpa mengira bangsa akan melalui tahap perkembangan moral yang sama dan perkara yang mendasari setiap tahap perkembangan moral ialah konsep moral yang sama seperti kewajipan, keadilan dan tanggungjawab. Berdasarkan teori perkembangan kognitif daripada Jean Piaget dan teori perkembangan moral daripada Lawrence Kohlberg tersebut, dapat disimpulkan bahawa kemampuan kognitif yang dimiliki oleh individu akan mempengaruhi perkembangan moralnya.

Pendidikan antirasuah ini bukan hanya memberikan pengetahuan kepada pelajar, malah  tujuan utamanya adalah untuk menanamkan pemahaman dan budaya antirasuah dalam diri dan minda pelajar. Bagi mencapai tujuan ini, maka proses pendidikan antirasuah yang diajarkan kepada pelajar sekolah rendah sehingga pengajian tinggi perlu merangkumi aktiviti mental yang aktif seperti kemampuan berfikir, menaakul, menganalisis, membentuk konsep, menyelesaikan masalah dan sebagainya. Kaedah pengajarannya perlu berbentuk dinamik seperti kombinasi antara kaedah ceramah (15%), simulasi (30%), kajian kes (25%) dan praktikal (30%).

Selain bertujuan untuk memberikan pengetahuan dan menanamkan budaya serta perilaku antirasuah dalam diri pelajar di Malaysia, tujuan lain pendidikan antirasuah adalah untuk menimbulkan perasaan malu apabila terlibat dengan aktiviti rasuah dalam kalangan pelajar, memiliki harga diri yang tinggi, dan mewujudkan sikap bertanggungjawab serta bermaruah dalam diri pelajar Malaysia. Bagi memastikan pendidikan antirasuah ini benar-benar difahami dan dihayati oleh semua pelajar di negara ini, maka dicadangkan mata pelajaran antirasuah ini dapat dipertimbangkan sebagai satu daripada mata pelajaran wajib lulus dalam Sijil Pelajaran Malaysia (SPM) pada masa hadapan.

Terdapat beberapa perkara penting yang perlu mendapat perhatian bagi kejayaan proses pendidikan antirasuah dalam kalangan pelajar di Malaysia, iaitu kurikulum pengajaran, kaedah pengajaran, dan pengukuran hasil pengajaran. Kurikulum dan kaedah pengajaran ini penting supaya pembelajaran dapat diterima dan difahami oleh pelajar. Pengukuran hasil pengajaran juga penting bagi menilai apakah objektif pembelajaran sudah tercapai, dan untuk mengetahui kaedah pengajaran yang digunakan sama ada tepat dan dapat diterima oleh pelajar.

Untuk mencapai objektif pendidikan antirasuah dalam kalangan pelajar di Malaysia, dicadangkan konsep pendidikan antirasuah pada pelbagai peringkat pendidikan merangkumi erkembangan moral, kognitif yang dtambah dengan integrasi kurikulum untuk setiap peringkat umur melalui kaedah pengajaran dan pengukuran hasil pembelajaran yang pada akhirnya dipercayai mampu mencipta kejayaan dalam pendidikan antirasuah di Malaysia.

Pada akhirnya, dapat disimpulkan bahawa pendidikan antirasuah yang berkonsepkan integrasi daripada pendidikan sekolah rendah sehingga pengajian tinggi sangat diperlukan pada masa ini dan akan datang bagi menanamkan kesedaran dan pemahaman serta mengubah sikap dan pola fikir belia di Malaysia untuk tidak berkompromi terhadap amalan rasuah. Pemahaman ini juga penting bagi meningkatkan maruah dan martabat Malaysia di mata dunia sebagai satu daripada sebuah negara yang bersih dan bebas daripada rasuah.

Prof. Madya Dr. Yohan Kurniawan, Pensyarah Kanan di Fakulti Pengajian Bahasa dan Pembangunan Insan, Universiti Malaysia Kelantan (UMK).


Program SnappEd Meningkatkan Kemenjadian Murid

Untuk mendapatkan maklumat terkini, ikuti kami melalui Telegram

Kangar – “Transformasi dan evolusi dalam sistem pendidikan masa ini sangat pantas dan bergerak seiring dengan perkembangan Revolusi Perindustrian 4.0.”

Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menitahkan bahawa pendidikan merupakan penentu hala tuju pembangunan sesebuah negara pada masa ini dan akan datang untuk maju atau sebaliknya.

Titah baginda tersebut disampaikan sempena program “SnappEd Chuping Valley Accelerator Educational Programme 2022” yang dianjurkan oleh Jabatan Pendidikan Negeri Perlis dan pihak SnappEd dari 31 Oktober hingga 4 November 2022 di Auditorium Kompleks Kementerian Dalam Negeri, Kangar pada hari ini.

Penganjuran program dilaksanakan buat julung-julung kalinya seumpama ini di Perlis amat relevan dan menyokong Program Transformasi Sekolah 2025 (TS25) yang merupakan sebahagian daripada usaha Kementerian Pendidikan Malaysia ke arah meningkatkan kemenjadian murid dan sekolah berkualiti.

Dalam perutusan program tersebut, melalui TS25, Tuanku Raja Muda Perlis berharap agar sekolah berupaya mengaplikasikan amalan terbaik dalam pelaksanaan pengurusan dan kepimpinan, serta pedagogi dalam pengajaran dan pembelajaran selari dengan hasrat dalam pelan pembangunan pendidikan Malaysia (PPPM) 2013–2025.

Program SnappEd mampu memberikan peluang dalam inovasi kepada pendidik di Perlis dalam semua peringkat baik di sekolah rendah mahupun menengah demi memastikan kualiti pendidikan di Perlis selaras dengan moto Rakyat Berilmu, Negeri Sejahtera, Perlis Maju.

Tuanku Raja Muda yakin program ini bertepatan dengan matlamat ke arah kemenjadian murid yang dapat dicapai melalui persekitaran pembelajaran yang menyeronokkan. Menurut baginda lagi, guru yang kompeten dan beraspirasi tinggi ini akan sentiasa bermotivasi mencari penyelesaian dan kaedah pengajaran, serta pembelajaran dengan mencipta amalan baharu yang sesuai dengan keperluan murid demi memastikan mereka bersedia dalam menghadapi dunia realiti yang semakin mencabar.


Penipuan Siber Sasar Golongan Remaja

Jenayah penipuan dalam talian melibatkan pengguna media sosial yang dilaporkan semakin berleluasa pada peringkat global dan di negara ini dengan kerugian berjumlah ribuan juta ringgit dikhuatiri turut menyasarkan golongan remaja dan pelajar di Malaysia. Di Malaysia sendiri, kes penipuan jenayah siber semakin meningkat sejak 2019 hingga bulan Julai lalu dengan mencatatkan 63 723 kes melibatkan kerugian berjumlah RM2 025.8 juta.

Di samping khalayak dewasa, fenomena ini juga berpotensi melibatkan remaja dan pelajar kerana mereka merupakan pengguna utama media sosial terutamanya melalui telefon bimbit dan pelbagai peranti mudah alih yang kini turut menjadi keperluan dalam proses pembelajaran pada peringkat menengah dan pengajian tinggi. Sebagai pengguna media sosial, mereka berpeluang mengakses pelbagai laman sosial popular termasuk Facebook, Whatsapp dan Instagram yang turut digunakan oleh penjenayah untuk menipu dan menjerat mangsa.

Ketua Polis Negara, Inspektor Jeneral, Tan Sri Acryl Sani Abdullah Sani turut bimbang dengan penularan fenomena ini dan menasihatkan golongan remaja dan ibu bapa agar memberikan perhatian terhadap kes ini.  Mereka dinasihatkan supaya tidak mudah terpengaruh dengan pelbagai taktik manis yang digunakan penjenayah untuk memancing dan memikat pengguna.

“Hal ini khusus berkaitan dengan urusan jual beli dalam talian, pinjaman mudah atau skim pelaburan yang menjanjikan pulangan yang besar tetapi sebenarnya tidak pernah wujud, malah sesetengahnya menyatakan tawaran yang tidak masuk akal,” jelas Tan Sri Acryl Sani. Beliau turut bimbang dengan sikap pengguna yang terlalu mudah percaya dan terpengaruh dengan pelbagai tawaran tersebut.

Beliau berkata demikian ketika melancarkan Pameran “Pencegahan Jenayah Kewangan dalam Talian” bersama-sama Gabenor Bank Negara, Tan Sri Shamsiah Mohd. Yunus di Kuala Lumpur pada 26 September 2022. Pameran secara maya anjuran Muzium dan Galeri Seni Bank Negara Malaysia dengan kerjasama Polis Diraja Malaysia (PDRM) itu bertemakan “Jenayah Kewangan: Semak Sebelum Diperdaya”. Pameran itu mendedahkan pelbagai taktik penipuan oleh penjenayah, tips pencegahan dan panduan untuk mangsa penipuan membuat aduan kepada pihak berkuasa. Pengguna boleh melihat sendiri pameran ini dengan melayari laman sesawang Muzium dan Galeri Seni Bank Negara melalui www.museum.bnm.gov.my.

Selain memaklumkan kepada masyarakat umum mengenai jenayah itu, Tan Sri Nor Shamsiah berharap pengguna termasuk pelajar dan remaja juga sentiasa berusaha meningkatkan kewaspadaan bagi mengelakkan diri daripada diperdaya dan menjadi mangsa penjenayah kewangan termasuklah tidak terlalu percaya dan berusaha mengawal nafsu daripada mudah terpengaruh dengan iklan jualan barangan dalam talian yang menawarkan pelbagai ganjaran yang memikat hati tetapi sebenarnya tidak benar dan tidak pernah wujud.

“Syarikat palsu yang tidak berdaftar itu kebiasaannya menawarkan jualan sesuatu barangan  pengguna termasuklah pelbagai peranti, komputer riba, telefon bimbit, kamera dan peralatan sukan dengan harga yang menarik dan meminta pelanggan memasukkan jumlah wang tertentu sebagai syarat tempahan, tetapi pada kebiasaannya setelah lama ditunggu, produk yang dipesan tidak pun sampai ke tangan mereka,” jelas beliau. Selain barangan, mereka juga gemar mengiklankan produk penjagaan kesihatan, pakej percutian dan pelaburan yang menjanjikan pulangan lumayan tetapi sebenarnya palsu.

Bagi mengelakkan masyarakat daripada mudah terpedaya dan menjadi mangsa, Tan Sri Nor Shamsiah berkata, Bank Negara menyarankan semua pengguna agar sentiasa berpegang kepada kata kunci 3S iaitu, Soal, Sekat dan Sebar. Pertama, ‘soal’ setiap perkara yang meragukan serta ‘sekat’ diri daripada melakukan langkah seterusnya seperti yang diarahkan sekiranya melibatkan transaksi kewangan yang mencurigakan, dan seterusnya ‘sebar’ maklumat kepada keluarga dan rakan untuk dikongsi bersama-sama serta melaporkan kepada pihak berkuasa melalui saluran yang disediakan untuk tindakan selanjutnya.

Memandangkan kebanyakan golongan muda dan pelajar turut memiliki pelbagai peranti mudah alih, beliau menasihatkan ibu bapa agar turut memantau, mengawasi dan menasihati anak masing-masing agar tidak mudah terpengaruh dengan penipuan ini. Bagi beliau, pendekatan dua hala dengan sifat saling memperingatkan dan memberikan nasihat sebegini lebih baik agar masing-masing sentiasa berwaspada.

“Hal ini dikatakan demikian kerana walaupun kebanyakan ibu bapa memiliki telefon mudah alih dan peranti yang lain, tetapi tahap pemahaman mereka tentang penggunaannya masih sederhana dan dikhuatiri dimanipulasikan oleh penjenayah untuk mengambil kesempatan,”  ulas Tan Sri Nor Shamsiah. Beliau turut menyeru generasi muda yang terdedah kepada pelbagai maklumat mengenai taktik penjenayah ini melalui peranti elektronik mereka  agar memaklumkannya kepada ahli keluarga masing-masing terutamanya ibu bapa sendiri  mengenainya supaya lebih berhati-hati.

Sama ada ibu bapa atau generasi muda sendiri, sekiranya terlibat sebagai mangsa penipuan, mereka bolehlah membuat aduan dan laporan di balai polis berhampiran serta segera menghubungi bank yang berkaitan.  Mereka juga perlu memaklumkan ke Pusat Aduan “Scam“ melalui nombor telefon 03-2610 1599 atau 03-2610 1559. Pengadu juga boleh menghubungi BNMLINK melalui telefon 1-300-88-5465 atau membuat aduan secara bertulis kepada BNMTELELINK, Bank Negara Malaysia, Peti Surat 10922, 50929 Kuala Lumpur.

Selain perlu berhati-hati bagi mengelakkan penipuan, Bank Negara dan PDRM juga turut mengingatkan masyarakat agar berwaspada dengan tidak mendedahkan maklumat peribadi mereka termasuk nombor akaun bank dan kata laluan yang diminta oleh penjenayah melalui taktik halus. Mereka juga kebiasaannya akan diminta memindahkan sejumlah wang tertentu melalui akaun “keldai” yang berselindung di sebalik nama dan nombor akaun pengguna lain yang sebenarnya juga ditipu. Hal ini bagi mengelakkan identiti diri mereka dikesan oleh pihak berkuasa.

Yang paling penting, pengguna perlu bersikap bijak dengan membuat semakan dan memastikan kesahihan serta sentiasa berusaha melindungi diri mereka daripada diperdaya dan terus meningkatkan kewaspadaan bagi mengelakkan diri daripada menjadi mangsa penjenayah kewangan melalui siber.


Eksplorasi Dunia dengan Amalan Membaca

Untuk mendapatkan maklumat terkini, ikuti kami melalui Telegram

Nilai – “Bagi mencapai status negara maju, masyarakatnya haruslah menjadi masyarakat yang membaca,” demikian petikan ucapan Ketua Editor Bahagian Majalah, Dewan Bahasa dan Pustaka (DBP), YBrs. Dr. Rosmani Omar ketika Majlis Perasmian Penutupan Dekad Membaca Kebangsaan Peringkat Politeknik Nilai pada pagi ini.

Tambah beliau, dari aspek penerbitan buku di Malaysia, negara kita hanya menerbitkan 13 655 judul buku pada tahun 2021 berbanding dengan tahun sebelumnya, iaitu sebanyak 15 080 judul buku. Penurunan jumlah penerbitan tersebut berkait rapat dengan usaha kita mempergiat penerbitan buku dan memartabatkan ilmu bagi melahirkan masyarakat membaca.

“Setelah 66 tahun penubuhannya, DBP telah merangka pelan strategi yang jitu, iaitu Pelan Strategi DBP 2021 – 2025 sebagai usaha untuk melestarikan bahasa dan persuratan Melayu dengan menekankan tiga strategi utama, iaitu bahasa Melayu sebagai bahasa ilmu, bahasa Melayu menjadi bahasa negara dan bahasa Melayu menjadi bahasa ekonomi,” ujar YBrs. Dr. Rosmani Omar ketika mengulas dengan lebih lanjut tentang peranan DBP dalam memartabatkan ilmu dan budaya membaca dalam kalangan masyarakat.

Tidak dapat dinafikan bahawa penerbitan pada masa ini telah mengalami transformasi yang seiring dengan dunia digital. Oleh itu, DBP juga tidak ketinggalan dengan memperkenalkan JendelaDBP yang menyediakan bahan penerbitan dan juga siaran televisyen serta radio penstriman yang boleh diakses oleh masyarakat pada bila-bila masa. Melalui JendelaDBP, pembaca dapat membaca artikel dan berita yang berkonsepkan isu semasa, sekali gus dapat menambahkan ilmu pengetahuan dalam kalangan masyarakat.

Cabaran pembacaan dalam era digital turut dikupas oleh Pengarah Politeknik Nilai, YBrs. Tuan Haji Wan Zulkifly Wan Zakaria ketika menyampaikan ucapan alu-aluan. Beliau mengatakan bahawa masyarakat pada masa ini lebih memilih bahan bacaan secara dalam talian atau digital. Situasi tersebut dapat dilihat apabila terdapat dalam kalangan syarikat penerbitan buku dan surat khabar yang tidak dapat meneruskan lagi operasi mereka dalam bidang penerbitan kerana bersaing dengan medium tersebut.

Sempena Program Dekad Membaca Kebangsaan, terdapat pelbagai program dan aktiviti telah dilaksanakan untuk menyemarakkan minat membaca dalam kalangan pelajar di Politeknik Nilai. Antara aktiviti yang dilaksanakan termasuklah Pertandingan Deklamasi Sajak, Pertandingan Seni Coret (Doodle) dan Pertandingan Membaca Berita. Aktiviti Dekad Membaca Kebangsaan Peringkat Politeknik Nilai tersebut merupakan usaha kerjasama antara Kementerian Pengajian Tinggi dan Politeknik Nilai dengan DBP. Aktiviti tersebut berjaya menarik minat para pelajar tanpa mengira bangsa. Bersempena dengan Majlis Perasmian Penutupan Dekad Membaca Kebangsaan Peringkat Politeknik Nilai tersebut juga turut diadakan majlis penyampaian hadiah kepada pemenang dan penerima sagu hati bagi setiap aktiviti yang dipertandingkan.

Menurut YBrs. Tuan Haji Wan Zulkifly, aktiviti tersebut dapat membantu usaha memupuk budaya membaca dalam kalangan pelajar dan warga Politeknik Nilai. Hal ini dikatakan demikian kerana sekiranya kita melihat data yang dikeluarkan oleh World Culture Score Indeks, purata rakyat Malaysia membaca dalam tempoh seminggu ialah tiga jam dan purata tersebut jauh ketinggalan sekiranya dibandingkan dengan negara lain. Oleh itu, pembudayaan membaca dalam kalangan masyarakat harus dipergiat kerana melalui pembacaan, masyarakat berupaya mengeksplorasi dunia.

Turut hadir dalam Majlis Perasmian Penutupan DMK Peringkat Politeknik Nilai pada pagi ini ialah Timbalan Pengarah Politeknik Nilai, YBrs. Encik Zainal Ab Rahman, Timbalan Ketua Editor Bahagian Majalah DBP, Puan Aninah Janang, pensyarah dan pegawai dari Politeknik Nilai dan DBP, serta pelajar Politeknik Nilai.


Antara “Mesti” dengan “Pasti”

Kata mesti dan pasti merupakan dua perkataan yang sering mengelirukan pengguna bahasa Melayu. Dari segi maksudnya, kata mesti bererti wajib atau must dalam bahasa Inggeris. Kata mesti tergolong dalam kata bantu ragam. Sila lihat contoh yang berikut:

1b.  Dia mesti ke kampung pada hujung minggu ini.

1c.  Dia mesti tabah untuk menghadapi cabaran.

Dalam ayat 1a, kata bantu ragam mesti dikaitkan dengan kata kerja berusaha. Dalam ayat 1b, kata bantu ragam mesti dikaitkan dengan frasa sendi nama ke kampung. Dalam ayat 1c, kata bantu ragam mesti dikaitkan dengan kata adjektif tabah.

Dalam ayat 2a, kata mesti bererti “wajib”, seperti dalam ayat 2b. Walau bagaimanapun, kata mesti tidak dapat menggantikan kata wajib dalam kelompok ayat 3. Hal ini berlaku demikian kerana dalam ayat 3a, kata wajib ialah kata adjektif.

Kata mesti boleh ditambah imbuhan untuk mendukung maksud tertentu. Sila lihat contoh yang berikut:

4a.  Sudah semestinya dia akan menolak cadangan itu.

4b.  Sudah pasti dia akan menolak cadangan itu.

4c.  *Sudah mesti dia akan menolak cadangan itu.

5a.  Orang Islam dimestikan berpuasa pada bulan Ramadan.

5b.  Orang Islam mesti berpuasa pada bulan Ramadan.

6a.  Menghormati ibu bapa merupakan kemestian anak.

6b.  Menghormati ibu bapa merupakan kewajipan anak.

Dalam ayat 4a, kata semestinya sama erti dengan maksud kata pasti dalam ayat 4b, tetapi berbeza daripada maksud kata mesti dalam ayat 4c. Maksud kata dimestikan dalam ayat 5a sama dengan kata mesti dalam ayat 5b. Dalam kelompok ayat 6, kata kemestian sama maksud dengan kata kewajipan.

Kata pasti mempunyai dua fungsi, iaitu sebagai kata bantu ragam dan kata adjektif. Sebagai kata bantu ragam, kata pasti bererti “tentu”, dan penggunaannya adalah seperti contoh yang berikut:

7c.  Dia pasti yakin ketika berucap nanti.

Dalam ayat 7a, kata bantu ragam pasti dikaitkan dengan frasa kerja akan membantu kita. Dalam ayat 7b, kata bantu ragam pasti dikaitkan dengan frasa sendi nama ke pejabat. Dalam ayat 7c, kata bantu ragam pasti dikaitkan dengan kata adjektif yakin.

Sebagai kata adjektif yang bererti “tentu” atau “jelas”, contoh ayatnya adalah seperti yang berikut:

Persamaan dan perbezaan antara kata mesti dengan kata pasti dari segi fungsi dan makna dapat digambarkan seperti yang berikut:

9a.  Semua anak mesti menghormati ibu bapa.

9b.  Semua anak pasti menghormati ibu bapa.

Dalam kelompok ayat 9, kedua-dua kata mesti dan pasti berfungsi sebagai kata bantu ragam. Dalam ayat 9a, kata mesti bererti “wajib”, tetapi dalam ayat 9b, kata pasti bererti “tentu” atau “jelas”. Dari segi hakikatnya, maksud ayat 9a betul kerana penghormatan terhadap ibu bapa sememangnya merupakan kemestian yang dituntut oleh semua agama dan masyarakat. Namun demikian, maksud ayat 9b tidak semestinya benar kerana memang ada anak yang tidak menghormati ibu bapa mereka.

10a.  Dia amat pasti tentang hala tuju hidupnya.

10b.  *Dia amat mesti tentang hala tuju hidupnya.

Maksud ayat 10a tepat, iaitu “Dia sangat jelas tentang hala tuju hidupnya”.  Sebaliknya, ayat 10b kurang bererti.

11a.  Sudah semestinya dia mahu turut serta.

11b.  *Sudah sepastinya dia mahu turut serta.

Ayat 11a betul kerana kata semestinya bererti “pasti”. Namun demikian, kata sepastinya (ayat 11b) tiada dalam bahasa Melayu.

12a.  Belum ada kepastian bahawa dia akan berubah.

12b.  Taat setia kepada negara merupakan kemestian.

Dalam ayat 12a, kata kepastian bererti “ketentuan”, manakala dalam ayat 12b, kata kemestian bererti kewajipan.

Dalam ayat 13, kata ketidakpastian bererti “ketidaktentuan”. Setakat ini, belum ada kata ketidakmestian dakam bahasa Melayu.

Dalam kelompok ayat 14, kata adjektif pasti dapat digandingkan dengan kata penguat seperti sangat dan benar. Sebaliknya, kata mesti tidak dikaitkan dengan sebarang kata penguat.

Kata mesti tidak boleh diulang dalam ayat. Dalam ayat 15b, kata pasti yang pertama ialah kata bantu ragam yang bererti “tentu”, manakala kata pasti yang kedua ialah kata adjektif yang bererti “jelas” atau “tentu”.


Industri Penerbangan Kembali Bersaing

Untuk mendapatkan maklumat terkini, ikuti kami melalui Telegram

Industri penerbangan merupakan pemacu ekonomi global yang menyokong lebih 58 juta pekerjaan dan AS$2.4 trilion menerusi Keluaran Dalam Negara Kasar (KDNK) global. Satu pertiga daripada semua perdagangan global dihantar melalui udara, menjadikan penerbangan sebagai komponen utama perniagaan global. Di Asia Pasifik, industri penerbangan telah mewujudkan sebanyak 34 juta pekerjaan serta aktiviti ekonomi bernilai A.S.$700 bilion dan ini dijangka menokok lebih daripada dua kali ganda dalam tempoh 20 tahun akan datang.

Di Malaysia, industri penerbangan dijangka menyumbang kira-kira A.S.$1.97 bilion secara langsung kepada negara dan memberi hasil sebanyak AS$6.3 bilion kepada industri pelancongan. Industri penerbangan di Malaysia menyumbang kira-kira 3.3 peratus kepada KDNK dengan mencipta lebih 460 000 peluang pekerjaan. Oleh itu, pengangkutan udara merupakan pemacu kepada perdagangan antarabangsa dan membantu meningkatkan pertumbuhan ekonomi. Daripada perniagaan yang pelbagai terutamanya e-dagang dalam rantaiannya secara tidak langsung mampu meningkatkan perolehan dalam industri penerbangan.

Pengumuman kelonggaran merentas negeri dan pembukaan banyak sektor pelancongan dilihat memberi ‘nyawa’ kepada industri penerbangan negara, lalu membolehkan pesawat untuk kembali terbang tinggi. Sudah pasti hal tersebut menjadi khabar gembira buat semua pemain industri penerbangan negara yang terjejas teruk sejak kemunculan pandemik COVID-19. Dua tahun lalu, paparan imej deretan pesawat tersadai di serata lapangan terbang negara susulan sekatan perjalanan dan penutupan sempadan demi membendung penularan COVID-19, terbukti menjadi realiti permulaan buruk untuk industri penerbangan negara. Keadaan ini disusuli dengan permintaan yang menjunam selepas negara di seluruh dunia dilanda gelombang kedua, ketiga malah ada yang mencecah gelombang keempat jangkitan virus COVID-19 yang terus menyukarkan lagi prospek untuk perjalanan udara kembali beroperasi.

Berikutan itu, aliran pendapatan menjadi lumpuh, barisan tenaga kerja diarah bercuti daripada tugas masing-masing, lapangan terbang ditutup, penghantaran pesawat baharu ditangguhkan manakala pengeluaran pesawat turut digantung. Ironinya, ketika beberapa sektor dan industri lain mula menampakkan sinar baharu atau pulih sepenuhnya, keadaan ternyata sebaliknya untuk industri penerbangan yang dilihat belum bernasib baik. Menurut Persatuan Pengangkutan Udara Antarabangsa (IATA), syarikat penerbangan global dianggarkan mengalami kerugian sehingga A.S$84.3 bilion, sekali gus menjadikan 2020 sebagai tahun terburuk dalam sejarah penerbangan dunia.

Industri penerbangan negara dianggarkan mengalami kerugian sekitar RM13 bilion pada 2020, termasuk kerugian RM10.9 bilion yang ditanggung syarikat penerbangan tempatan Malaysia Airlines Bhd, Air Asia Group Bhd dan Malindo Airways Sdn Bhd. Menurutnya, pengendali lapangan terbang seperti Malaysia Airports Holdings Bhd (MAHB) dan Senai Airport Terminal Services Sdn Bhd pula dianggarkan mencatat kerugian berjumlah RM2.1 bilion pada 2020. Dari segi sejarahnya, peristiwa yang berlaku terhadap industri penerbangan adalah yang terburuk pernah terjadi. Realitinya, ketika banyak industri lain meniti proses pemulihan berikutan pelonggaran Perintah Kawalan Pergerakan (PKP), industri penerbangan negara masih tidak menentu dari segi tempoh untuk membolehkannya terbang semula berikutan pasaran domestik yang tidak memadai untuk mengekalkan kelangsungannya.

Namun kini, prospek industri penerbangan semakin baik dan dilihat telah kembali menemui rentak kebangkitan dan dilihat beransur-ansur bangkit dengan jumlah penumpang pesawat mula melonjak apabila banyak negara mula menerima kehadiran pengembara. Lonjakan pergerakan penumpang antarabangsa dicatatkan di lapangan terbang seluruh negara berikutan permintaan lebih tinggi selepas pembukaan semula sempadan dan syarikat penerbangan yang giat menyambung semula laluan penerbangan antarabangsa. membayangkan prospek memberangsangkan bagi industri penerbangan negara untuk mencatatkan pemulihan lebih cepat. Jumlah trafik penumpang di lapangan-lapangan terbang seluruh negara telah meningkat lebih enam kali ganda kepada 20.25 juta orang penumpang pada separuh pertama 2022.

Pada Jun 2022, jumlah pergerakan trafik penumpang Malaysia berjumlah 4.54 juta orang penumpang yang membentuk 63 peratus daripada jumlah pergerakan penumpang yang mencecah 7.21 juta. Secara keseluruhannya, Malaysia merekodkan 1.29 juta orang penumpang trafik antarabangsa, manakala trafik domestik ialah 3.24 juta orang penumpang dalam separuh pertama 2022. Oleh itu, boleh dikatakan bahawa industri penerbangan berada di landasan yang tepat untuk mencatatkan lebih penambahbaikan dari semasa ke semasa.

Pertumbuhan jumlah penumpang di rantau Asia Pasifik juga diramalkan akan mewakili 53 peratus pertumbuhan global dalam tempoh dua tahun akan datang. Pada 2040, Majlis Lapangan Terbang Antarabangsa (ACI) meramalkan pusat penerbangan akan beralih ke bahagian timur apabila tujuh daripada 10 buah negara bagi pegangan pasaran penumpang global datang dari wilayah Asia Pasifik. Dengan kemudahan perhubungan syarikat penerbangan yang kukuh dan penawaran yang lebih meluas ke lebih 130  buah destinasi di seluruh dunia, ditambah lagi dengan kelebihan geografi yang terletak di tengah-tengah rantau Asia Pasifik, Malaysia bersedia memanfaatkan pertumbuhan ini. Malaysia juga mempunyai kelebihan apabila menawarkan perkhidmatan syarikat penerbangan tempatan dan luar negara dengan menawarkan penerbangan kos rendah dan penuh, sekali gus meletakkan negara ini pada landasan kukuh sebagai hab yang kukuh dan berdaya saing.

Walau bagaimanapun, kos perniagaan dan penyelenggaraan boleh memberikan cabaran besar kepada pemain industri terutamanya syarikat penerbangan, dari segi tempoh berlakunya pemulihan keuntungan. Harga bahan api jet yang lebih tinggi bermaksud, terdapat keperluan untuk melindung nilai harga bahan api. Harus diingat, lindung nilai turut memerlukan kos. Selain itu, inflasi yang meningkat bermakna, pelancong Malaysia akan menjadi lebih berkira-kira dengan perancangan perjalanan mereka. Isu kekurangan pelancong domestik ke Langkawi dan kecenderungan pelancong Malaysia melancong ke Thailand serta kenaikan harga tambang ke Sarawak dan Sabah menjelang Pilihan raya Umum ke-15 adalah ‘gangguan’ kepada rentak kebangkitan yang harus diberikan perhatian oleh pemain industri. Gangguan kepada rentak kebangkitan ini turut boleh menjejaskan pelbagai industri lain. Syarikat penerbangan secara jelasnya tidak terlindung daripadanya. Oleh itu, permintaan merupakan kunci kepada kejayaan syarikat penerbangan. Namun, terdapat faktor pemangkin lain yang boleh menjejaskan prestasi keseluruhan industri yang diunjurkan untuk pulih sepenuhnya pada 2024.

Menurut Ketua Pengarah IATA, syarikat penerbangan berdaya tahan dan orang ramai terbang dalam jumlah yang lebih besar. Kargo menunjukkan prestasi yang baik walaupun dengan latar belakang ketidaktentuan ekonomi yang semakin jelas meningkat. Perkara yang penting ialah prasarana sedia ada mampu meningkatkan kecekapan dan prestasi ketepatan masa sekali gus membolehkan syarikat penerbangan meningkatkan jumlah penerbangan pada satu-satu masa. Situasi ini akan memberi potensi dalam usaha pengembangan operasi syarikat di lapangan terbang kami dan menyumbang kepada pertumbuhan industri penerbangan tempatan secara keseluruhannya.

Kerajaan menyedari cabaran-cabaran yang dihadapi oleh industri penerbangan tempatan, sekali gus mencari kaedah untuk membantu industri tersebut menanganinya, terutamanya dari segi mengembangkan dan mengekalkan perniagaan. Industri penerbangan disifatkan sebagai antara pemacu utama untuk mendorong pertumbuhan ekonomi Malaysia di bawah Rancangan Malaysia Ke-12. Selepas pembukaan semula sektor ekonomi, amat penting bagi Kerajaan Persekutuan merangsang kembali pertumbuhan ekonomi melalui pelaburan dalam sektor strategik seperti industri penerbangan.

Pada masa akan datang, pertumbuhan industri penerbangan Malaysia dijangka terus mendapat sokongan daripada aktiviti sosial dan ekonomi yang teguh, serta permintaan domestik dan asing yang kukuh berikutan peralihan negara ke fasa endemik COVID-19 dan pembukaan semula sempadan antarabangsa. Momentum pertumbuhan industri penerbangan diunjurkan kekal kukuh pada suku keempat 2022 dengan dipacu oleh kemajuan yang memberangsangkan dalam sektor pelancongan dan perdagangan luaran.


Pertandingan Sudut Bacaan Wadah Pembudayaan Tradisi Ilmu

Kota Kinabalu – Majlis Penyampaian Hadiah Pertandingan Sudut Bacaan Jabatan/Agensi Kerajaan Persekutuan dan Negeri Sabah Tahun 2022 telah disempurnakan oleh Puan Aminah Awang Basar, Pengarah DBP Cawangan Sabah, pada 26 Oktober 2022 di Reruai, DBP Cawangan Sabah.

Bersempena dengan kempen Dekad Membaca Kebangsaan (DMK), penganjuran bersama antara Pejabat Setiausaha Kerajaan Persekutuan dengan Pejabat Setiausaha Kerajaan Negeri Sabah adalah untuk menyedarkan dan menarik minat terhadap budaya membaca dalam pelbagai lapisan masyarakat.

Menurut Puan Aminah dalam ucapan alu-aluannya, pertandingan ini mula dilaksanakan pada tahun 2019 dengan kategori Jabatan/Agensi Kerajaan Persekutuan dan Negeri Sabah.

Sebanyak 15 buah jabatan/agensi di sekitar Kota Kinabalu dan Tuaran menyertai pertandingan ini dan sesi penilaian melalui kunjungan ke jabatan/agensi yang dilaksanakan pada 20 hingga 22 September 2022.

Pertubuhan Keselamatan Sosial (PERKESO) Cawangan Sabah telah dinobatkan sebagai penerima tempat pertama dengan menerima hadiah bernilai RM1500, serta sijil penyertaan.

Bagi tempat kedua pula dimenangi oleh Jabatan Perangkaan Malaysia Negeri Sabah dengan hadiah bernilai RM1000 dan sijil penyertaan, manakala Kementerian Pertahanan Malaysia Cawangan Sabah pula berjaya meraih tempat ketiga dengan membawa pulang hadiah bernilai RM500 berserta sijil penyertaan.

Hadiah sagu hati bernilai RM300 dan sijil penyertaan disandang oleh  Institut Pendidikan Guru Kampus Kent, Penjara Wanita Kota Kinabalu dan INTAN Kampus Sabah. Pada masa yang sama, sebanyak sembilan buah jabatan/agensi turut menerima sijil penyertaan dan sumbangan buku terbitan DBP.

Terdahulu, pada tahun 2020 pula, akibat negara dilanda pandemik COVID-19, pertandingan tersebut telah dilaksanakan secara dalam talian dengan kategori Sudut Bacaan di Rumah. Pada tahun 2021, pertandingan ini diteruskan secara dalam talian dengan kategori Sekolah Jenis kebangsaan Cina (SJKC) di Kota Kinabalu.


DMK Peringkat Negeri Sabah Menyantuni Kanak-kanak di SDH

Untuk mendapatkan maklumat terkini, ikuti kami melalui Telegram

KOTA KINABALU –  Dekad Membaca Kebangsaan (DMK) Peringkat Negeri Sabah anjuran Dewan Bahasa dan Pustaka Cawangan Sabah turut menyantuni warga Hospital Wanita dan Kanak-Kanak Likas pada 18 Oktober 2022 dengan menceriakan dunia kanak-kanak yang tidak dapat meneruskan persekolahan biasa kerana menerima rawatan susulan mahupun yang terpaksa meninggalkan persekolahan dalam tempoh masa yang lama kerana penyakit kronik. Kanak-kanak yang menyertai Sekolah Dalam Hospital (SDH) ini biasanya terdiri dalam kalangan pesakit Wad Pediatik dan yang menerima rawatan harian di pusat rawatan talasemia.

Pada kali ini, DBP Cawangan Sabah melihat program ini perlu diperluas ke hospital-hospital yang mempunyai Sekolah Dalam Hospital demi kelestarian ilmu anak bangsa. Pengarah Hospital Wanita dan Kanak-kanak Likas, YBhg. Dr. Marcus Netto dalam ucapan beliau amat berterima kasih dan menghargai usaha murni ini dan turut mengalu-alukan pelbagai program DBP bersama-sama Hospital Wanita dan Kanak-kanak Likas akan berterusan dan beliau juga menyokong penuh program Dekad Membaca Kebangsaan ini perlu diterapkan dari kecil.

Puan Aminah Awang Basar selaku Pengarah DBP Cawangan Sabah dalam ucapannya berharap program seumpama ini selain sebagai usaha untuk menggalakkan budaya membaca dalam kalangan masyarakat, Wakaf Buku DBP juga turut menggalakkan pewujudan sudut bacaan dalam membantu memperbanyak bahan bacaan. Kali ini DBP Cawangan Sabah memilih Hosputal Wanita dan Kanak-kanak Likas dengan harapan bahan bacaan tersebut menjadi terapi kepada kanak-kanak dan penjaga mereka.

Yang turut serta dalam majlis tersebut ialah YBhg. Puan Zellina Abdul Rahman, Timbalan Pengarah, Bahagian Pengurusan Hospital Wanita dan Kanak-kanak Likas; YBhg. Dr. Christine Lu Shin Yeen, Timbalan Pengarah Klinikal; YBhg. Dr. Fong Siew Moy, Ketua Jabatan Pediatik;  Puan Amrata  Kumbayat, Penyelia Jururawat Jabatan Pediatik, Encik Asfar Abdul Hamid; Penyelia Sekolah dalam Hospital, Puan Sapiah Abdul Sunnat; dan  Ketua Unit Perpustakaan, Kanak-kanak dari Wad Pediatik Bersama-sama dengan penjaga.


SKAW Mengadakan Lawatan ke Kem Thailand Buat Pertama Kali

Sidang Komander Askar Wataniah (SKAW) Tentera Darat Malaysia Siri 33/2022 buat julung-julung kalinya mengadakan program antarabangsa apabila komander dibawa melawat ke Kem 5 Briged Task Force Royal Thai Army di Sadoa, Thailand.

Kehadiran mereka disambut baik dan taklimat turut disampaikan oleh kepimpinan tertinggi Divisyen ke-5 Infrantri Royal Thai Army, Mejar Jeneral Woradet Detrugsa yang diiringi Pegawai memerintah Senior Colonel, Tanitpon Hongwilai dan Kolonel Jatuporn Taneepat.

Dalam pada masa itu, lawatan kem tersebut turut disertai Duta besar Malaysia, Dato’ Jojie Samuel dan Penasihat Pertahanan di Kedutaan Besar Malaysia-Bangkok, Brigedier Jeneral Samsul Rizal Musa yang juga ketua penyelaras bagi lawatan itu dengan kerjasama Pejabat Konsulat Jeneral Malaysia di Songkhla dan juga Penasihat Pertahanan di Kedutaan Besar Thailand di Kuala Lumpur.

Selain dapat menjalinkan hubungan yang lebih baik antara komander dengan pegawai tentera negara jiran tersebut, lawatan itu juga memberikan gambaran yang lebih dekat berhubung rutin dan persekitaran bekerja di kem tentera di Thailand.

Malah, program itu juga dapat menggalakkan hubungan dua hala antara Malaysia dengan Thailand.

Semua komander yang hadir perlu berusaha keras bagi meningkatkan martabat Askar Wataniah agar sentiasa dihormati dan disegani oleh masyarakat.

Dengan usaha yang jitu, Askar Wataniah akan terus berkembang sejajar dengan Pembangunan Jangka Panjang Tentera Darat iaitu Army For Next Generation (Army 4NextG) dan Pelan Strategik Hala Tuju Askar Wataniah 2022–2030.

Bukan itu sahaja, kemuncak program pada kali ini adalah majlis sembah mengadap ke atas Raja Perlis Tuanku Syed Sirajuddin Jamalullail dan Raja Perempuan Perlis Tuanku Tengku Fauziah Almarhum Tengku Abdul Rashid yang disusuli dengan undangan menghadiri Majlis Santapan DiRaja yang diadakan di Balai Bankuasi Istana Arau pada jumaat malam.

Pada sidang kali ini, negeri Perlis menjadi tuan rumah SKAW yang diketuai sendiri oleh Raja Muda Perlis Brigedier Jeneral, Tuanku Syed Faizuddin Putra Jamalullail diberi pujian majoriti peserta dengan perancangan dan perlaksanaan yang baik sebagai penanda aras bagi penganjuran siri persidangan yang akan datang.

Rejimen 504 Askar Wataniah melalui Timbalan Komandernya Leftenan Kolonel Lasahi Laiji dan seluruh warganya juga turut mendapat kerjasama dan sokongan padu daripada Kerajaan Negeri serta pelbagai agensi Negeri dan Persekutuan termasuklah Universiti Malaysia Perlis (UniMAP), Majlis Agama Islam dan Adat Istiadat Melayu Perlis (MAIPs), pihak swasta serta formasi setempat.


Sebanyak 6611 Mahasiswa Terima Ijazah Ahad Ini

Alor Setar – Sebanyak 6611 graduan tahun 2021 bakal menerima ijazah masing-masing pada Majlis Konvokesyen Ke-34 Universiti Utara Malaysia (UUM) yang akan berlangsung selama lima hari di Dewan Mu’adzam Shah, UUM.

Naib Canselor UUM, Profesor Dr. Haim Hilman Abdullah berkata, 70 peratus graduan adalah dalam kalangan B40 atau pelajar susah, malah ada yang tinggal di pedalaman dan mereka mempunyai kisah luar biasa dalam perjalanan menggenggam ijazah demi mengubah nasib dan masa depan.

“Universiti berjaya mengeluarkan mereka daripada kemiskinan dan saya yakin cerita sebegini jika diangkat dalam media akan memberikan inspirasi kepada beribu-ribu lagi mereka yang sedang belajar kerana media mempunyai sentuhan luar biasa.

“Saya harap rakan media sentiasa bersama-sama UUM. Kita merupakan sebahagian atau satu daripada anggota untuk membangunkan anak bangsa,” ucapnya pada sidang media sempena Majlis Konvokesyen Ke-34 UUM di Dewan Mayang Emas, The Jerai Hotel, Alor Setar, pagi tadi.

Ujarnya, daripada jumlah graduan (tidak termasuk penerima Ijazah Kehormat) berkenaan, 5537 merupakan graduan sarjana muda dan 1074 graduan pascasiswazah.

Daripada jumlah graduan pascasiswazah, sebanyak 227 merupakan graduan Ijazah Doktor Falsafah, Doktor Pengurusan (2), Doktor Pentadbiran Perniagaan (30), Ijazah Sarjana (691) dan Diploma Pascasiswazah (124).

Majlis konvokesyen ini juga meraikan 393 graduan antarabangsa dari 28 negara, yakni Indonesia mencatatkan jumlah teramai, iaitu 117 graduan, diikuti China (82) dan Pakistan (43).

“Majlis konvokesyen ini menyaksikan seramai 868 graduan (13.12%) dari Ijazah Sarjana Muda mendapat Ijazah Kelas Pertama.

“Kita turut menyatakan kegembiraan bahawa pencapaian kebolehpasaran graduan (GE) UUM telah mencapai 84 peratus, sekali gus meletakkan satu standard yang baik kepada para majikan,” ujarnya.

Pada majlis konvokesyen kali ini, UUM mengurniakan Ijazah Kehormat Doktor Falsafah (Pengurusan Pembangunan ICT) kepada Tan Sri Dr. Halim Shafie dan Ijazah Kehormat Sarjana (Pengurusan Operasi) kepada Dato’ Che Azmi Murad.

Canselor UUM, Kebawah Duli Yang Maha Mulia Al Aminul Karim Sultan Sallehuddin Ibni Almarhum Sultan Badlishah, Sultan Kedah akan menyampaikan ijazah kehormat kepada kedua-dua tokoh tersebut pada sesi pertama, 6 November 2022 (Ahad).

Dalam perkembangan yang sama, seramai 955 graduan dipilih untuk menerima 31 anugerah utama universiti, termasuklah anugerah baharu diperkenalkan, iaitu Anugerah Kecemerlangan PTPTN.

Sempena Majlis Konvokesyen UUM Ke-34, Pesta Konvokesyen (PESKON) dengan tema “#INIUUMKITA: Kenangan Tercipta” akan berlangsung dari 3 hingga 11 November 2022 mulai pukul 9.00 pagi hingga 11.00 malam di Tapak Ekspo, Padang Kawad PALAPES dan sekitar UUM.


UiTM Cawangan Perlis Tingkat Kerjasama dengan Korea Selatan dalam Bidang Sains Sukan dan Rekreasi

Untuk mendapatkan maklumat terkini, ikuti kami melalui Telegram

Arau – Fakulti Sains Sukan dan Rekreasi (FSR) Universiti Teknologi MARA (UiTM) Cawangan Perlis telah menerima kunjungan rasmi daripada delegasi Korean Institute of Sports Science (KISS), Dr. Hyunjoo Cho dan Cik Kim Yoola melalui kerjasama antara FSR UiTM, Institut Sukan Negara (ISN) dan Korea Sports Promotion Foundations (KSPO) pada 30 Oktober 2022 yang lalu.

Kunjungan rasmi tersebut diadakan untuk membincangkan tentnag peluang kerjasama dalam bidang sukan dan kesihatan sebagai satu daripada usaha membentuk kolobrasi antarbangsa melalui Official Development Assistance (ODA).

Sesi perbincangan ini diketuai oleh Timbalan Rektor Hal Ehwal Akademik, UiTM Cawangan Perlis, Profesor Ts. Dr. Mohd Azlan Mohd Ishak; Timbalan Rektor Bahagian Penyelidikan, Jaringan Industri, dan Alumni, Ts. Gs. Dr. Ernieza Suhana Mokhtar; Ketua Pusat Pengajian FSR, Dr. Harris Kamal Kamaruddin, serta barisan pensyarah FSR UiTM Cawangan Perlis.

Selain memberikan penerangan dan pengenalan tentang kampus, pihak UiTM juga mengambil peluang yang ada untuk mempromosikan dua persidangan yang bakal dianjurkan pada tahun 2023, iaitu The 6th International Innovation, Design and Articulation (i-IDeA) dan International Sports Science Conference (ISSC).

Program diteruskan dengan sesi perkongsian tentang fungsi dan peranan KISS terutamanya dalam perkembangan sukan dan kesihatan di Korea Selatan yang disampaikan oleh Dr. Hyunjoo Cho. Sesi taklimat yang dihadiri oleh pensyarah dan 120 orang pelajar FSR UiTM Cawangan Perlis ini merupakan platform untuk memberikan pendedahan terhadap kepentingan dan keperluan sukan untuk memenuhi objektif Sustainable Development Goals (SGD).

Dalam pada masa yang sama, pihak KISS juga dibawa melawat ke semua makmal FSR seperti Makmal Kecergasan, Makmal Kesihatan, Makmal Rekreasi dan Makmal Fisiologi. Lawatan tapak tersebut adalah untuk memberikan gambaran yang jelas kepada pihak KISS dan KSPO tentang makmal yang sedia ada yang boleh digunakan untuk pembangunan projek dan kajian yang telah dicadangkan. Sesi lawatan ini juga menunjukkan kesediaan dan komitmen pihak universiti untuk pelaksanaan projek kolaborasi ini. Diharapkan agar kunjungan ini akan memberikan impak dan kesan yang baik kepada kedua-dua institusi ini untuk kerjasama yang akan datang.


Amanat Dr. Radzi Jidin kepada Warga KPM

Putrajaya – Pada 3 November 2022 bertempat di Dewan Perdana, Pusat Konvensyen Antarabangsa Putrajaya (PICC), Kementerian Pendidikan Malaysia (KPM) menganjurkan program Dr. Radzi Jidin Bersama-sama Warga Kementerian Pendidikan Malaysia. Program ini dihadiri oleh warga KPM yang terdiri daripada wakil bahagian dan agensi di bawah KPM.

Ketibaan YB Menteri Kanan Pendidikan, Datuk Dr. Radzi Jidin bersama-sama isteri, YBhg. Datin Balqis Zakaria turut diiringi barisan pengurusan tertinggi KPM, antaranya Ketua Setiausaha KPM, YBhg. Datuk Yusran Shah Mohd Yusof; Ketua Pengarah Pendidikan Malaysia, YBhg. Dato’ Haji Pkharuddin Haji Ghazali; Timbalan Ketua Setiausaha (Pengurusan), YBrs. Tuan Ramzi Mansor; Mantan Ketua Setiausaha KPM, YBhg. Dato’ Dr. Mohd Gazali Abas dan Mantan Timbalan Ketua Pengarah Pendidikan Malaysia (Sektor Dasar dan Kurikulum), YBrs. Dr. Mohamed Abu Bakar.

Memegang jawatan sebagai Menteri Kanan Pendidikan, bukanlah sesuatu yang boleh dibanggakan. Jawatan ini merupakan amanah yang sangat berat kerana perlu bertanggungjawab kepada lebih lima juta murid, perlu bertanggungjawab kepada lebih 500 ribu orang guru dan kakitangan, dan perlu bertanggungjawab kepada  lebih 10 ribu buah sekolah di seluruh negara.

Sebagai seorang menteri, beliau bukanlah seorang yang cerewet, namun merupakan amanah dan tanggungjawab yang perlu dipikul dengan telus. Sebagai seorang ketua, beliau perlu mengajar pegawainya menjadi orang yang berani membuat sesuatu mengikut peraturan dan perlu teliti dalam menghasilkan dokumen.

Setiap pegawai perlu sentiasa cakna akan keberadaan mereka sebagai seorang pekerja. Setiap pendekatan yang diambil oleh KPM adalah untuk membawa budaya baharu di kementerian supaya dihormati oleh masyarakat luar.

Menurut beliau, membuat dasar itu mudah, namun untuk memastikan dasar itu diterima oleh rakyat bukanlah sesuatu yang mudah. Perkara yang paling penting adalah untuk memastikan kepercayaan rakyat berada pada tahap yang paling tinggi. Beliau turut merakamkan penghargaan dan ucapan terima kasih kepada semua pihak yang bersama-sama berganding bahu menjayakan pelaksanaan dasar tersebut.

Dalam ucapan alu-aluan, YBhg. Datuk Yusran Shah mengatakan bahawa penganjuran program ini adalah sebagai tanda penghargaan atas khidmat bakti yang dicurahkan oleh barisan kepimpinan yang diterajui oleh YB Menteri Kanan Pendidikan, terutamanya dalam usaha untuk meletakkan KPM sebagai sebuah kementerian yang efisien, berintegriti dan berwawasan.

Penganjuran majlis ini bukan sahaja untuk merakamkan penghargaan atas jasa dan sumbangan YB Datuk Dr. Radzi Jidin terhadap transformasi pendidikan negara. Selain itu, KPM turut menghargai jasa pemimpin yang bersama-sama membawa pendidikan negara melalui liku-liku cabaran, terutamanya sewaktu pandemik COVID-19 melanda negara.

“Sekalung penghargaan dan tahniah diucapkan kepada pengurusan tertinggi KPM yang telah membawa kecemerlangan kepada KPM dalam bentuk transformasi yang telah dilaksanakan. Saya mengharapkan agar warga KPM terus memberikan komitmen yang tinggi untuk terus menjalankan amanah sepertimana yang diberi tunjuk ajar oleh YB Menteri Kanan Pendidikan,” ujar YBhg. Datuk Yusran Shah Mohd Yusof.

Pada masa yang sama, YB Datuk Dr. Radzi Jidin turut menitipkan nasihat buat warga dewan agar bergerak sehaluan dan memastikan segala yang dirancang berjalan dengan baik, sistem pendidikan akan menjadi jauh lebih baik. Lonjakan yang telah dilaksanakan dalam dua setengah tahun yang lepas menunjukkan bahawa KPM berada dalam landasan yang baik.

Menariknya, majlis turut diserikan dengan rakaman video kecemerlangan KPM sepanjang tahun 2022, iaitu Johan Pertandingan Perbarisan Antara Kementerian bersempena dengan Sambutan Hari Kebangsaan yang Ke-65 dan Penarafan 5 Bintang bagi Program Keceriaan Hari Kebangsaan Antara Kementerian Tahun 2022. Selain itu, persembahan lain turut diadakan seperti lagu puisi, lagu kanak-kanak dan persembahan istimewa daripada Datuk Ramli Sarip.


Raja Puan Muda Perlis Merakamkan Penghargaan kepada DBP

Untuk mendapatkan maklumat terkini, ikuti kami melalui Telegram

Arau – Wanita pada hari ini kian bergerak maju dalam pelbagai bidang merangkumi pendidikan, sosial, politik dan ekonomi. Tanggapan segelintir masyarakat yang meletakkan wanita sebagai pihak kedua dalam pembangunan haruslah diperbetul.

Demikian titah Raja Puan Muda Perlis Tuanku Hajah Lailatul Shahreen Akashah Khalil selepas berkenan menyempurnakan sesi menandatangani surat ucapan penghargaan dan terima kasih kepada Ketua Pengarah Dewan Bahasa dan Pustaka (DBP) Malaysia, YBhg. Datuk Abang Sallehuddin Abg. Shokeran, ahli panel, moderator dan ahli jawatankuasa utama atas pelibatan dan komitmen dalam menjayakan Seminar Yayasan Tuanku Fauziah (YTF) Siri Ke-14: “Wanita dalam Pembangunan Negara“ yang dianjurkan oleh DBP dengan kerjasama YTF secara hibrid pada 20 Oktober 2022.

Perumpamaan bahawa tangan wanita yang membuai buaian boleh menggegarkan dunia menggambarkan betapa besarnya peranan kaum wanita dalam pembangunan negara. Hal ini dikatakan demikian kerana sumbangan wanita mampu membangunkan sebuah negara.

Tuanku Hajah Lailatul Shahreen Akashah selaku Pengerusi YTF dan Raja Muda Perlis Tuanku Syed Faizuddin Putra Jamalullail merangkap Penasihat DiRaja YTF amat bersukacita atas kerjasama serta komitmen yang tidak terhingga diberikan khususnya oleh warga kerja DBP sendiri dalam menjayakan penganjuran program seminar sehari suntuk tersebut.

Tuanku Raja Puan Muda turut menarik perhatian terhadap pelibatan wanita membangunkan negara secara aktif melalui pelbagai pertubuhan bukan kerajaan. Melalui pertubuhan tersebut, mereka boleh menyalurkan idea dan cadangan sama ada dari segi pendidikan, keagamaan, sosial, budaya dan ekonomi.

Selain itu, melalui persatuan juga mereka boleh membantu membangunkan negeri dan negara dengan memastikan kesejahteraan dan keharmonian masyarakat sentiasa terpelihara.


Kod Kandungan 2022: Debut untuk Mendukung Ekosistem Kandungan yang Teguh

Kuala Lumpur – Forum Kandungan Komunikasi dan Multimedia Malaysia telah melancarkan secara rasmi Kod Kandungan 2022 yang baharu, iaitu panduan komprehensif yang menggariskan amalan terbaik dan standard etika untuk penciptaan dan kurasi kandungan. Rombakan kod ini ialah bukti komitmen dan dedikasi Forum Kandungan untuk memajukan landskap kandungan yang mantap dengan membangunkan standard kandungan yang mencerminkan masa kini dan setanding dengan amalan terbaik global.

Kod Kandungan 2022 baharu ini merupakan hasil daripada proses yang meluas oleh Forum Kandungan yang melibatkan pelbagai pihak berkepentingan, termasuk orang ramai. Hasil daripada perundingan awam di seluruh negara yang dijalankan tahun lepas, Forum Kandungan telah mengumpul maklum balas melalui pelbagai dialog awam dan menerima kira-kira 1245 penyerahan bertulis daripada individu. Mediha Mahmood, Pengarah Eksekutif Forum Kandungan berkata:

Perundingan awam membantu kami mengenal pasti dan menangani beberapa kebimbangan yang telah tercetus baru-baru ini dalam industri kandungan. Di Forum Kandungan, kami percaya bahawa pembentukan dasar yang paling baik dilakukan dengan input bukan sahaja daripada pembuat dasar dan pengawal selia tetapi juga setelah berunding dengan industri, pihak berkepentingan dan orang awam. Kami mengucapkan terima kasih kepada semua yang mengambil bahagian.

Dalam usaha untuk memastikan kod itu terus memudahkan pengawalan kendiri dalam ekosistem kandungan Malaysia sambil berkembang seiring dengan peredaran zaman, rombakan itu bertujuan menyumbang secara signifikan sebagai garis panduan dalam menangani pelbagai isu dan mencetuskan perbualan penting dalam kalangan pengguna hari ini. Hal ini termasuklah eksploitasi agama dalam produk pengiklanan, etika pelaporan kes bunuh diri dalam berita, menangani pengiklanan mengelirukan yang disokong oleh pempengaruh, mengelakkan kebimbangan mendesak mengenai pengiklanan untuk kanak-kanak, menangani penderaan dalam talian dan keganasan berasaskan jantina, dan kebolehcapaian maklumat untuk Orang Kurang Upaya (OKU).

Dengan adanya garis panduan ini, kandungan berbahaya dan penyalahgunaan maklumat dapat dielakkan dengan lebih berkesan. Apabila lebih ramai pencipta kandungan menyedari implikasi dan peraturan tentang perkara yang boleh atau tidak boleh diterbitkan, hal ini akan membina kepercayaan dan kredibiliti awam. Kod ini juga menggalakkan pemain industri untuk menjadi lebih bertanggungjawab terhadap kandungan yang dikongsi. Hal ini penting terutamanya pada masa kini kerana ekosistem kandungan telah menjadi begitu luas tanpa sempadan sehingga sukar dikawal, dan perkara ini menjadikan pengawalan kendiri sebagai salah satu cara terbaik dan berkesan untuk membina ruang kandungan yang lebih sihat. Kebergantungan kepada pihak berkuasa atau kawalan pihak ketiga ke atas kandungan sahaja tidak mencukupi, melihat kepada skala dan kadar di mana kandungan tersebar dalam talian. Forum Kandungan menyokong semua orang dalam ekosistem kandungan untuk memainkan peranan masing-masing dalam mengawal selia sendiri kandungan yang dibentuk dan digunakan oleh mereka.

Dalam usaha untuk memupuk wacana berterusan mengenai ekosistem kandungan yang kompleks dalam kalangan pihak berkepentingan utama industri, satu sesi dialog bertajuk “Content: Who’s in Control?” telah dianjurkan pada 2 November 2022 di Auditorium Connexion Conference & Event Centre (CCEC), Bangsar South sempena pelancaran rasmi Kod Kandungan baharu ini. Ahli panel daripada pelbagai bidang industri kandungan berkumpul untuk membincangkan peraturan kandungan dan bagaimana pengawalan kendiri bertindak sebagai cara terbaik untuk bidang kandungan global yang lebih sihat. Ahli panel terdiri daripada Euan Smith, Ketua Pegawai Eksekutif Kumpulan Astro; Mediha Mahmood, Pengarah Eksekutif Forum Kandungan; Ruben Hattari, Pengarah Dasar Awam Netflix; Nini Yusof, Timbalan Ketua Pegawai Eksekutif, Rangkaian TV Media Prima dan Dinesh Ratnam, Pengurus iQiyi Rantau Malaysia, Singapura dan Brunei.

Kenny Ong, Pengerusi Forum Kandungan berkata:

Kami bertuah kerana dapat bekerjasama dengan pihak berkepentingan industri utama untuk memajukan standard kandungan negara. Ahli panel kami yang dihormati membawa pemikiran yang berbeza mengenai kawalan serta memberi penerangan tentang bagaimana industri mengendalikan perbincangan mengenai hal ini dari industri berpusatkan media tradisional. Perbincangan berterusan seperti ini dan penglibatan dengan industri ialah sesuatu yang ingin kami pupuk. Hal ini selaras dengan bagaimana Kod Kandungan telah direka dan bagaimana kod ini akan terus digunakan dalam usaha memupuk landskap kandungan yang progresif untuk semua rakyat Malaysia untuk generasi akan datang,

Meningkatkan Aras dalam Pengawalan Kendiri tentang Kandungan

Pertama kali ditubuhkan pada tahun 2004 di bawah naungan Suruhanjaya Komunikasi dan Multimedia Malaysia (SKMM), Kod Kandungan bertujuan menyediakan industri yang kompetitif, cekap dan mengawal selia sendiri, sambil menangani jurang dasar dan menekankan keperluan penting untuk menegakkan hak, keselamatan dan kebajikan pelbagai lapisan masyarakat dan pihak berkepentingan.

Turut hadir pada majlis pelancaran itu ialah wakil daripada SKMM yang menyedari bahawa Kod Kandungan yang dikemas kini telah pun digunakan dengan baik, mendorong perbincangan mengenai isu-isu berkaitan kandungan yang jarang dibincangkan oleh orang ramai.

Kami berharap Kod Kandungan 2022 baharu ini akan memperkasakan landskap kandungan Malaysia. Terima kasih kepada organisasi seperti Forum Kandungan, yang komited untuk memudahkan pengawalan kendiri dan kandungan selamat. Sejak awal, Forum Kandungan telah komited untuk memastikan Kod Kandungan kekal relevan dan progresif. Saya pasti bahawa kita akan melihat lebih banyak perubahan dalam Kod pada masa akan datang apabila industri kandungan berkembang dan isu baharu timbul. Perkara ini juga selaras dengan visi SKMM untuk mewujudkan industri yang berdaya saing, cekap dan sentiasa mengawal selia kendiri untuk terus mendahului perubahan zaman.

Kod Kandungan 2022 telah didaftarkan secara rasmi dan berkuat kuasa pada 9 Jun 2022 dan boleh didapati di https://www.mcmc.gov.my/skmmgovmy/media/General/registers/Content-Code-2022.pdf.  Untuk maklumat lanjut mengenai Forum Kandungan dan Kod Kandungan, sila layari https://contentforum.my/.


Usaha DBP Cawangan Sabah Menyebarluaskan Ilmu dalam Bidang Penulisan

Untuk mendapatkan maklumat terkini, ikuti kami melalui Telegram

Keningau – Usaha DBP Cawangan Sabah menyebarluaskan ilmu dalam bidang penulisan di Institut Pendidikan Guru (IPG) Kampus Keningau mendapatkan sambutan yang menggalakkan daripada golongan pendidik di sini. Kunjungan awal DBP Cawangan Sabah kali ini untuk melihat peluang penerbitan yang boleh diadakan secara kerjasama dengan IPG Kampus Keningau pada masa akan datang. Taklimat ini dihadiri oleh pensyarah IPG Kampus Keningau, wakil Pejabat Pendidikan Daerah (PPD) Keningau dan pelajar IPG Kampus Keningau.

Taklimat umum penerbitan DBP ini disampaikan oleh Puan Noorzanani Haji Kata selaku Ketua Unit Penerbitan. Taklimat tersebut diterangkan secara menyeluruh tentang proses penerbitan dan perolehan bagi judul buku umum, buku sastera, buku kanak-kanak dan buku kreatif dan majalah.

Selain itu, Puan Noorzanani turut mendedahkan peluang yang luas kepada hadirin untuk menghantar karya penulisan mereka dalam majalah e-Wadah. Majalah e-Wadah ini membuka peluang kepada penulis yang berasal dari negeri Sabah untuk melebarkan sayap penulisan mereka, seterusnya membuka ruang juga untuk penulis baharu di Sabah untuk menapak dalam bidang penulisan.

Dalam perkembangan yang sama, Puan Norma Sanid pula selaku pegawai projek menyampaikan taklimat tentang Kertas Cadangan Judul bagi perolehan manuskrip buku umum di DBP Cawangan Sabah. Pensyarah digalakkan untuk menghasilkan buku umum atau buku ilmiah berdasarkan penyelidikan tesis mereka yang sedia ada. Hal ini dikatakan demikian ilmu tesis itu tidak terbatas kepada penyelidik sahaja.

Projek secara kerjasama antara DBP Cawangan Sabah dengan IPG Kampus Keningau dalam bidang penerbitan akan diusahakan pada masa akan datang.


DBP Terima Kunjungan Pelajar Tokyo University of Foreign Studies

Kuala Lumpur – Dewan Bahasa dan Pustaka (DBP) melalui Bahagian Promosi dan Pengiktirafan telah mengadakan Program Mesra dan Apresiasi Bahasa dan Sastera bersempena dengan Kembara Ilmu Inap Desa Pelajar Jurusan Bahasa Melayu, Tokyo University of Foreign Studies (TUFS) pada pukul 10.00 pagi tadi di Stor Teater DBP. Program ini diadakan bagi mempromosikan bahasa dan sastera ke peringkat antarabangsa, mengetengahkan produk dan perkhidmatan DBP dan membina jaringan kerjasama DBP dengan organisasi di luar negara.

Dalam ucapan alu-aluan oleh YBrs. Dr. Haji Abang Patdeli Abang Muhi (Pengarah Jabatan Pengembangan Bahasa dan Sastera, DBP), beliau menyatakan bahawa DBP merupakan tempat berlangsungnya pelbagai acara dan kegiatan kebahasaan dan sastera dalam usaha menyemarakkan perjuangan bahasa Melayu di Malaysia. Sehubungan dengan itu, kedatangan para pelajar TUFS ke DBP sangat dialu-alukan.

Program ini merupakan inisiatif dan semangat “samurai” YBhg. Prof. Datuk Seri Dr. Awang Sariyan, yang juga selaku Pengerusi Lembaga Pengelola DBP dalam usaha pengembangan bahasa Melayu di peringkat antarabangsa seperti di Tokyo, China dan sebagainya. Hal ini berkait rapat dengan satu daripada visi DBP, iaitu untuk menjadikan bahasa Melayu sebagai bahasa utama dunia.

Tambah beliau, para pelajar seterusnya akan dibawa melawat ke beberapa bahagian di DBP untuk mempelajari dan menimba sedikit pengalaman berkaitan dengan ilmu penerbitan dan pengembangan bahasa dan sastera.

Sementara itu, menurut Mashaki Haruka atau nama timangan Melayunya, Haliza, selaku wakil pelajar dari TUFS sempat berkongsi pandangannya di DBP.

Saya dan kawan-kawan sangat berterima kasih kepada DBP. Saya yakin banyak ilmu pengetahuan berkaitan dengan bahasa Melayu yang akan kami peroleh sepanjang berada di DBP. Pengalaman ini amat berharga buat kami kerana dapat menambahkan lagi minat kami untuk berusaha  mempelajari bahasa Melayu. Kami juga banyak mempelajari bahasa Melayu melalui bahan bacaan hasil tulisan YBhg. Prof. Datuk Seri Dr. Awang Sariyan semasa berada di Jepun.

Dalam majlis tersebut, beberapa orang pelajar TUFS turut membuat persembahan masing-masing. Itchika Hiramatsu atau nama timangan Melayunya, Hidayah dan Mashaki Haruka (Haliza) telah mendeklamasikan puisi dalam bahasa Melayu yang sangat menarik.

Kato Wakana atau nama timangan Melayunya, Wan Ana pula menyampaikan pidatonya yang berkaitan dengan kelebihan belajar bahasa asing. Menurut beliau, antara kelebihan mempelajari bahasa asing ialah seseorang itu dapat memahami budaya dan masyarakat asing terutama dalam urusan perniagaan dan juga dapat mengelak berlakunya salah faham yang seterusnya dapat mengeratkan perhubungan.

Tambahnya lagi, seseorang itu akan lebih seronok untuk berkawan dengan bangsa asing kerana akan lebih mudah untuk berkomunikasi, mendapat lebih banyak ilmu dan maklumat terbaharu dalam bahasa asing, dapat meluaskan fikiran dan pandangan serta dapat mengaktifkan otak untuk mengurangkan risiko penyakit nyanyuk.

Mengakhiri program ini ialah penyampaian wacana ilmu dan bacaan puisi oleh YBhg. Prof. Datuk Seri Dr. Awang Sariyan, Pengerusi Lembaga Pengelola DBP, yang juga selaku Pengarah Institut Alam dan Tamadun Melayu (ATMA), Universiti Kebangsaan Malaysia.

Dalam ceramahnya yang berjudul “Kembara Bahasa: Dari Pentas Negara ke Pentas Antarabangsa“, beliau menerangkan bahawa hasil kajian beberapa orang sarjana dunia telah mengemukakan teori berkenaan dengan bahasa Melayu yang sudah wujud di Pentas Sunda atau Kepulauan Melayu sejak 15 000 tahun silam. Tambahnya lagi, orang Melayu merupakan penduduk asal Pentas Sunda.

Tambahnya lagi, bahasa Melayu penting dalam pembinaan negara. Dasar Bahasa Kebangsaan (DBK) menjadi satu daripada skema perancangan pembinaan negara. Namun begitu, agak menyedihkan kerana negara masih lagi mengalami “Gerhana bahasa Melayu” disebabkan  bahasa Melayu masih belum digunakan sepenuhnya dalam kalangan masyarakat termasuklah di pentadbiran negara.

Masih ada dalam kalangan masyarakat yang keliru dengan sistem ejaan bahasa Melayu, tatabahasa bahasa Melayu dan sebagainya. Oleh itu, DBP berusaha untuk meluaskan penggunaan bahasa Melayu baik di dalam negara mahupun pada peringkat antarabangsa. Pada peringkat antarabangsa, DBP berperanan penting sebagai Urus Setia Bahasa Melayu.

Program yang berlangsung selama dua jam setengah itu diakhiri dengan deklamasi sajak oleh YBhg. Prof. Datuk Seri Dr. Awang Sariyan yang berjudul “Menganyam Tikar Peradaban“. Yang turut hadir ialah Encik Sharrul Rizal Hashim (Ketua Bahagian Komunikasi Korporat) dan Puan Khalidah Mohammad selaku Pensyarah Pelawat yang mengiringi pelajar TUFS, pegawai DBP dan para pelajar TUFS.


Promosi Negeri Indera Kayangan melalui Istiadat Konvokesyen Universiti

Untuk mendapatkan maklumat terkini, ikuti kami melalui Telegram

Putrajaya – Istiadat Konvokesyen Kolej Universiti Islam Perlis (KUIPs) akan diadakan pada 12 November 2022 di Dewan Harumanis, Politeknik Tuanku Syed Sirajuddin Pauh Putra melibatkan seramai 215 penerima.

Pada masa yang sama, Istiadat Konvokesyen Universiti Malaysia Perlis (UniMAP) yang ke-16 melibatkan hampir 2800 penerima ijazah akan diadakan pada 21 hingga 24 November 2022 dan disusuli dengan Istiadat Konvokesyen ke-17 pada 26 hingga 29 November 2022 melibatkan 3000 penerima di Dewan Ilmu, UniMAP Pauh Putra.

Majlis istiadat akan disempurnakan oleh baginda selaku Canselor dan Raja Puan Muda Perlis Tuanku Hajah Lailatul Shahreen Akashah Khalil dan penyerahan ijazahnya pada sepanjang bulan ini tentunya dihadiri oleh ribuan pengunjung yang terdiri ahli keluarga penerima ijazah dari seluruh pelosok negara.

Oleh sebab itu, Raja Muda Perlis, Tuanku Syed Faizuddin Putra Jamalullail menggalakkan pengusaha dan operator lokasi utama pelancongan menarik, hotel, inap desa dan kedai makan yang popular di negeri Perlis untuk mempromosikan produk masing-masing melalui media sosial atau medium promosi berkesan yang lain sepanjang bulan November 2022 ini.

Dalam penganjuran tersebut, Tuanku Raja Muda menegaskan agar tahap kebersihan, susun atur dan keceriaan setiap premis, serta tempat awam dilipat gandakan. Baginda juga menyentuh berkenaan kemesraan perkhidmatan dengan menasihati agar setiap penyampai perkhidmatan untuk sentiasa mengukir senyuman dan menawarkan bantuan kepada pengunjung selain menawarkan harga barangan yang kekal berpatutan.

Memandangkan negara sedang dalam musim tengkujuh, setiap pengusaha juga mesti mengambil kira faktor cuaca supaya segala perancangan berjalan lancar dan alternatif yang diatur juga berkesan demi keselesaan pengunjung dan juga memudahkan warga kerja masing-masing memberikan perkhidmatan yang terbaik.

Selain Perlis, Istiadat Konvokesyen Universiti Utara Malaysia (UUM) yang ke-34 akan berlangsung pada 6 hingga 10 November 2022 di Dewan Mu’adzam Shah universiti berkenaan di Sintok, Kedah yakni jaraknya tidak berapa jauh dengan negeri Perlis dan kebiasaannya, pengunjung akan mengambil peluang untuk “terus lajak” ke negeri Perlis bagi menikmati pelbagai makanan yang lazat, serta melawat tempat-tempat menarik yang baharu seperti Tasik Timah Tasoh, Gua Wang Burma dan Banjaran Nakawan di samping berbelanja di Padang Besar.

Bukan sahaja majlis konvokesyen yang diadakan di negeri Perlis ini, Kejohanan Woodball Terbuka Perlis (Perlis Open) 2022 anjuran Persatuan Woodball Negeri Perlis (PWNPs) dengan kerjasama Kementerian Pelancongan, Seni dan Budaya Malaysia Negeri Perlis juga akan berlangsung bermula 25 hingga 27 November 2022 di Laman Woodball Kompleks Sukan Syed Sirajuddin Areeb Putra UniMAP Pauh Putra.

Kemasukan pelancong ke negeri Perlis akan mampu memperkenalkan tempat menarik dan membantu usahawan kecil untuk meningkatkan pendapatan masing-masing dengan hasil jualan yang diusahakan, terutamanya melalui media sosial seperti Facebook, Instagram dan TikTok, yakni maklumat ini boleh dicapai oleh pengguna dengan hanya satu klik.

Namun begitu, sebagai pengunjung, kebersihan di sesuatu tempat perlu dijaga dengan baik bagi mengekalkan tarikan pelancong lain dan keselesaan kepada mereka, di samping mengekalkan pendapatan kepada para pengusaha di tempat tersebut.


Pelaksanaan Kadar Baharu Rancangan Makanan Tambahan (RMT)

Putrajaya – Kementerian Pendidikan Malaysia (KPM) memaklumkan bahawa kadar baharu Rancangan Makanan Tambahan (RMT) bagi seorang murid dinaikkan daripada RM2.50 kepada RM3.50 untuk Semenanjung Malaysia dan RM3.00 kepada RM4.00 bagi Sabah, Sarawak serta Wilayah Persekutuan Labuan. Kadar baharu ini berkuat kuasa mulai 6 November 2022. Pelaksanaan kadar baharu ini memanfaatkan seramai 791,477 orang murid penerima RMT di seluruh negara.

Program RMT ini bertujuan memberikan makanan berkhasiat kepada murid dalam kalangan keluarga berpendapatan rendah atau kurang berkemampuan di sekolah rendah KPM bagi memperbaiki keadaan kesihatan, fizikal dan amalan pemakanan. KPM bekerjasama dengan Kementerian Kesihatan Malaysia (KKM), Kementerian Pertanian dan Industri Asas Tani serta pakar pemakanan di universiti tempatan bagi menjamin kualiti makanan yang disediakan pada tahap terbaik.

Bagi memastikan murid mendapat makanan berkhasiat, pihak KKM sebelum ini telah mengemukakan syor kepada kabinet supaya peruntukan KPM bagi RMT dapat ditingkatkan.

KPM komited dan sentiasa berusaha ke arah penambahbaikan program ini dari semasa ke semasa. Pelaksanaan kadar baharu ini diharapkan dapat menggalakkan lagi gaya hidup sihat yang dapat membantu proses tumbesaran murid di peringkat umur awal persekolahan.